|  |
| --- |
| PATVIRTINTA |
| Klaipėdos miesto savivaldybės |
| tarybos   |
| sprendimu Nr.   |

**KLAIPĖDOS MIESTO SAVIVALDYBĖS SOCIALINIŲ PASLAUGŲ 2017 METŲ PLANAS**

**I SKYRIUS**

**ĮVADAS**

**1.** **Bendra informacija.**

Lietuvos Respublikos socialinių paslaugų įstatymas socialinių paslaugų teikimo mastui ir rūšims pagal gyventojų poreikius nustatyti įpareigoja savivaldybes kasmet sudaryti ir tvirtinti socialinių paslaugų planą. Socialinių paslaugų planas sudaromas vadovaujantis Lietuvos Respublikos Vyriausybės 2006 m. lapkričio 15 d. nutarimu Nr. 1132 „Dėl Socialinių paslaugų metodikos patvirtinimo“ patvirtinta Socialinių paslaugų planavimo metodika ir Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 „Dėl Socialinių paslaugų plano formos ir Socialinių paslaugų efektyvumo vertinimo kriterijų patvirtinimo“.

Klaipėdos miesto savivaldybės socialinių paslaugų 2016 metų planas (toliau – Socialinių paslaugų planas) parengtas atsižvelgiant į Klaipėdos miesto savivaldybės 2013–2020 metų strateginį plėtros planą ir rengiamas pagal Klaipėdos miesto savivaldybės 2017–2019 metų programas.

**2. Socialinių paslaugų teikimo ir plėtros tikslai.**

Socialinių paslaugų teikimo tikslas – sudaryti sąlygas asmeniui (šeimai) ugdyti ar stiprinti gebėjimus ir galimybes spręsti savo socialines problemas, palaikyti socialinius ryšius su visuomene, taip pat padėti įveikti socialinę atskirtį. Socialinės paslaugos teikiamos siekiant užkirsti kelią asmens, šeimos, bendruomenės socialinėms problemoms kilti, taip pat visuomenės socialiniam saugumui užtikrinti.

Socialinių paslaugų teikimo ir plėtros tikslai Klaipėdos mieste atitinka Klaipėdos miesto savivaldybės 2013–2020 metų strateginio plėtros plano 1 prioriteto „Sveika, sumani ir saugi bendruomenė“ 1.3 tikslą „Gerinti socialinių paslaugų kokybę, didinti jų įvairovę ir prieinamumą miesto gyventojams“ ir šiam tikslui įgyvendinti keliamus uždavinius:

- didinti bendrųjų socialinių paslaugų įvairovę ir aprėptį;

- didinti socialinės priežiūros paslaugų aprėptį ir prieinamumą;

- didinti socialinės globos paslaugų aprėptį ir prieinamumą;

- didinti socialinės paramos tikslingumą, prieinamumą, administravimo kokybę bei efektyvumą.

**3.** **Socialinių paslaugų plano rengėjai.**

Socialinių paslaugų plano rengėjas – Klaipėdos miesto savivaldybės administracijos Socialinių reikalų departamento Socialinės paramos skyrius (toliau – Socialinės paramos skyrius).

**II SKYRIUS**

**BŪKLĖS ANALIZĖ**

**4. Savivaldybės socialinės ekonominės ir demografinės situacijos įvertinimas.**

**4.1. Vidutinis metinis gyventojų skaičius ir sudėtis (2016 m. pradžioje)**:

|  |  |  |
| --- | --- | --- |
| Eil. Nr. | Rodiklis | Gyventojų (šeimų) skaičius |
| 1. | Gyventojų skaičius  | 154 275 |
|  | iš jų: |  |
| 1.1. | mieste  | 154 275 |
| 1.2. | kaime |  |
| 2. | Iš bendro gyventojų skaičiaus: |  |
| 2.1. | pensinio amžiaus gyventojai  |  28789 |
| 2.2. | suaugę asmenys su negalia (kuriems neįgalumas nustatytas nuo 2006-01-01) | 7193 |
| 2.3. | vaikai  | 29 134 |
| 2.4. | vaikai su negalia (kuriems neįgalumas nustatytas nuo 2006-01-01) |  752 |
| 2.5. | socialinės rizikos vaikai | 133 |
| 3. | Socialinės rizikos šeimos  | 391 |
| 4. | Vaikų skaičius socialinės rizikos šeimose  | 639 |

**4.2. Gyventojų socialinių paslaugų poreikius sąlygojantys veiksniai.**

Klaipėdos mieste pagrindinė socialinių paslaugų organizatorė yra savivaldybė, o socialines paslaugas teikia biudžetinės ir viešosios įstaigos, nevyriausybinės organizacijos. Rinkos ekonomikos sąlygos išryškino žmonių grupes, kurioms socialinės paslaugos tapo itin svarbios. Tai socialinės rizikos šeimos, vaikai su negalia ir jų šeimos, likę be tėvų globos vaikai, suaugę asmenys su negalia ir jų šeimos, senyvo amžiaus asmenys ir jų šeimos, socialinės rizikos suaugę asmenys ir jų šeimos, vaikus globojančios šeimos, kiti asmenys ir šeimos. Jiems Klaipėdos mieste yra teikiamos:

***bendrosios socialinės paslaugos*** (informavimas; konsultavimas; tarpininkavimas ir atstovavimas; maitinimo organizavimas; aprūpinimas būtiniausiais drabužiais ir avalyne; transporto organizavimas; sociokultūrinės paslaugos; lydėjimas; kitos bendrosios socialinės paslaugos);

***specialiosios socialinės paslaugos***, kurios skirstomos į socialinę priežiūrą (pagalba į namus; socialinių įgūdžių ugdymas ir palaikymas; laikinas apnakvindinimas; intensyvi krizių įveikimo pagalba, psichosocialinė pagalba, apgyvendinimas nakvynės namuose ir krizių centre, pagalba globėjams (rūpintojams) ir įvaikintojams ir socialinę globą (dienos socialinė globa; trumpalaikė socialinė globa; ilgalaikė socialinė globa).

Kaip ir kitų šalies savivaldybių, Klaipėdos miesto savivaldybės gyventojų socialinių paslaugų poreikius sąlygoja panašūs veiksniai:

- ***visuomenės senėjimas****.* Lietuvoje, kaip ir kitose Europos Sąjungos valstybėse narėse, kasmet vis didesnę dalį sudaro pagyvenę, tai yra 60 metų ir vyresni, žmonės. Statistikos departamento duomenimis, Klaipėdos miesto savivaldybėje 2016 m. tokių žmonių buvo 28 789, tai sudaro 18,7 procento visų savivaldybės gyventojų. Senyvo amžiaus asmenims dažniausiai reikalinga pagalba į namus ir socialinė globa;

- ***negalia*.** Klaipėdos mieste gyvena 7193 neįgalūs darbingo amžiaus asmenys, 752 neįgalūs vaikai (nuo 2006-01-01 iki 2016-08-30) ir 7000 neįgalių senyvo amžiaus asmenų. Tai sudaro 9,7 procento visų savivaldybės gyventojų. Neįgaliems asmenims dažniausiai reikalinga pagalba į namus, dienos socialinė globa asmens namuose ar institucijoje ir apgyvendinimas globos namuose;

- ***alkoholio, narkotinių, psichotropinių ir kitų medžiagų vartojimas bei psichologinė, fizinė ar seksualinė prievarta.*** Šie veiksniai lemia vaikų, suaugusių asmenų ir šeimų priskyrimą socialinės rizikos grupei.

Klaipėdos miesto savivaldybės administracijos Vaiko teisių apsaugos skyrius tvarko apskaitą šeimų, kurios įrašomos į socialinės rizikos šeimų apskaitą. Pagrindinės priežastys, dėl kurių šeimos įrašomos į socialinės rizikos šeimų apskaitą, yra girtavimas, psichotropinių medžiagų vartojimas, socialinių įgūdžių stoka, negebėjimas rūpintis vaiku, psichologinė, fizinė ar seksualinė prievarta prieš vaikus. Socialinėmis paslaugomis (socialinių įgūdžių ugdymas, intensyvi krizių įveikimo pagalba, psichosocialinė pagalba, apgyvendinimas krizių centre, pagalba globėjams (rūpintojams) ir įvaikintojams ir kitos) galima sumažinti neigiamas socialinių problemų pasekmes;

- ***nedarbas.*** Nedarbas siejamas su asmens ir jo šeimos pajamų neturėjimu ir dėl to negalėjimu apsirūpinti pirmo būtinumo prekėmis (maistas, drabužiai), apmokėti būsto, komunalines paslaugas, už vaikų ir (ar) savo mokslą. Finansinis nepajėgumas yra susijęs su sveikatos draudimo nebuvimu, negalėjimu apsidrausti nuo nelaimių. Čia gali padėti tarpininkavimo ir atstovavimo, maitinimo, aprūpinimo drabužiais ir kitos bendrosios socialinės paslaugos.

**4.3. Kiti rodikliai.**

Statistikos departamento duomenimis, 2016 m. liepos 1 d. Lietuvoje gyveno 2 mln. 869 tūkst. 690 gyventojai. Klaipėdos miesto, kaip ir visos Lietuvos, gyventojų skaičius ir toliau mažėja:

**Gyventojų skaičius Klaipėdos miesto savivaldybėje** (metų pradžioje)

|   | **2014** | **2015** | **2016** |
| --- | --- | --- | --- |
| Klaipėdos miesto savivaldybė | 157 350 | 156 141 | 154 275 |

Didelę reikšmę Klaipėdos miesto savivaldybės socialiniam sektoriui turi gyventojų užimtumas ir bedarbystė. Klaipėdos teritorinės darbo biržos duomenimis, 2016 m. rugsėjo 1 d. Lietuvoje buvo 134,9 tūkst. bedarbių, arba 7,5 proc. šalies darbingo amžiaus gyventojų, Klaipėdos teritorinėje darbo biržoje buvo įregistruota 5725 bedarbiai, nedarbas siekė 6,1 proc.

**5. Esamos socialinių paslaugų infrastruktūros savivaldybėje analizė.**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų įstaigos tipas pagal žmonių socialines grupes[[1]](#footnote-1) | Socialinių paslaugų įstaigos pavadinimas | Pavaldumas[[2]](#footnote-2) | Vietų (gavėjų[[3]](#footnote-3)) skaičius |
| iš viso | iš jų finan-suojamų savival-dybės |
| 1. | Socialinės globos namai  | Biudžetinė įstaiga Klaipėdos miesto globos namai (senų ir suaugusių asmenų su negalia socialinės globos namai) | Klaipėdos miesto savivaldybė | 82 | 82 |
| VšĮ Telšių vyskupijos Caritas Klaipėdos regiono globos namai (senų žmonių socialinės globos namai) | Religinė bendruomenė | 39 | 39 |
| VšĮ „Gyvenimo namai“ (socialinės globos namai asmenims su psichikos sutrikimais) | NVO | 8 | 3 |
| Lietuvos sutrikusio intelekto žmonių globos bendrija „Klaipėdos viltis“ | NVO | 30 | 22 |
| Biudžetinė įstaiga Klaipėdos miesto šeimos ir vaiko gerovės centras | Klaipėdos miesto savivaldybė | 12 | 12 |
| Klaipėdos vaikų globos namai „Rytas“ (vaikų socialinės globos namai) | Klaipėdos miesto savivaldybė |  51(nuo 2016-07-01); 45(nuo 2017-01-01)  | 44 |
| Klaipėdos vaikų globos namai „Smiltelė“ (vaikų socialinės globos namai) | Klaipėdos miesto savivaldybė | 40 | 40 |
| Klaipėdos vaikų globos namai „Danė“ (vaikų socialinės globos namai) | Klaipėdos miesto savivaldybė | 22 | 22 |
| 2. | Šeimynos |  |  | - | - |
| 3. | Laikino gyvenimo namai  | Biudžetinė įstaiga Klaipėdos miesto nakvynės namai (apgyvendinimo nakvynės namuose paslauga) | Klaipėdos miesto savivaldybė | 122 | 122 |
| BĮ Klaipėdos miesto šeimos ir vaiko gerovės centras (apgyvendinimo krizių centre paslauga) | Klaipėdos miesto savivaldybė | 16 | 16 |
| 4. | Dienos socialinės globos centrai | Biudžetinė įstaiga Neįgaliųjų centras „Klaipėdos lakštutė“ (dienos socialinės globos centras asmenims su negalia) | Klaipėdos miesto savivaldybė | 70  | 70 |
| Klaipėdos specialioji mokykla-daugiafunkcis centras „Svetliačiok“ (vaikų su negalia dienos socialinės globos centras) | NVO | 45 | 45 |
| VšĮ dienos centras „Kelias kartu“ (vaikų su negalia dienos socialinės globos centras) | NVO | 10 | 10 |
| Klaipėdos specialioji mokykla- daugiafunkcis centras „Svetliačiok“ (dienos socialinės globos centras asmenims su negalia ir su sunkia negalia) | NVO | 26 | 26 |
| BĮ Klaipėdos miesto socialinės paramos centras (dienos globa asmens namuose) | Klaipėdos miesto savivaldybė | 56\* | 40\* |
| Biudžetinė įstaiga Neįgaliųjų centras „Klaipėdos lakštutė“ (dienos globa asmens namuose) | Klaipėdos miesto savivaldybė | 64\* | 36\*  |
| 5. | Savarankiško gyvenimo namai  |  |  | - | - |
| 6. | Socialinės priežiūros centrai  | Biudžetinė įstaiga Klaipėdos miesto nakvynės namai (laikino apnakvindinimo paslaugos) | Klaipėdos miesto savivaldybė | 52 | 52 |
| Labdaros ir paramos fondas Dvasinės pagalbos jaunimui centras (socialinės rizikos vaikams ir socialinės rizikos šeimų vaikams) | NVO | 20 | 20 |
| Labdaros ir paramos fondas „Dienvidis“ (socialinės rizikos vaikams ir socialinės rizikos šeimų vaikams) | NVO | 14 | 14 |
| Biudžetinė įstaiga Klaipėdos miesto šeimos ir vaiko gerovės centras (krizių ir dienos centras vaikams) | Klaipėdos miesto savivaldybė | 52 | 52 |
| Biudžetinė įstaiga Klaipėdos miesto šeimos ir vaiko gerovės centras (psichosocialinės paslaugos moterims) | Klaipėdos miesto savivaldybė | 93\* | 93\* |
| 7. | Bendruomeni-nės įstaigos |  |  |  |  |
|  | Kitos socialinių paslaugų įstaigos (pagalbos į namus tarnyba, socialinių paslaugų centras ir kt.) | Biudžetinė įstaiga Klaipėdos miesto socialinės paramos centras: | Klaipėdos miesto savivaldybė |  |  |
| - pagalba į namus | 282\* | 282\* |
| - transporto paslaugos | 45\* | 45\* |
| - lydėjimas | 9\* | 9\* |
| -aprūpinimas būtiniausiais drabužiais, avalyne, maistu |  | 32\* | - |
| -informavimas |  | 200\* | 200\* |
| -konsultavimas |  | 142\* | 142\* |
| -tarpininkavimas, atstovavimas |  | 19\* | 19\* |
| -sociokultūrinės paslaugos |  | 34\* | 34\* |
| -prieglobstį gavusių užsieniečių socialinė integracija  |  | 6 | - |
| Biudžetinė įstaiga Neįgaliųjų centras „Klaipėdos lakštutė“ (pagalba į namus) | Klaipėdos miesto savivaldybė | 39\* | 39\* |
| Biudžetinė įstaiga Klaipėdos miesto šeimos ir vaiko gerovės centras: | Klaipėdos miesto savivaldybė |  |  |
| -socialinių įgūdžių ugdymas ir palaikymas namuose socialinės rizikos šeimoms; | 340\* | 340\* |
| -pagalbos globėjams (rūpintojams) įtėviams teikimas | 46\* | 46\* |
|  |  | Labdaros ir paramos fondas „Maisto bankas“ (maitinimas) | NVO | 142\* | 142\* |
|  |  | Šv. Kazimiero parapijos Caritas (maitinimas) | Religinė bendruomenė | 80\* | 80\* |

\* Vidutinis gavėjų skaičius per mėnesį

**Socialinių paslaugų infrastruktūros išsidėstymas ir socialinių paslaugų teikimo savivaldybėje pakankamumo lygis.**

Socialines paslaugas administruoja Socialinės paramos skyrius, o teikia Klaipėdos miesto savivaldybės įsteigtos socialinių paslaugų įstaigos, organizacijos, iš kurių perkamos socialinės paslaugos, įstaigos, su kuriomis sudaromos lėšų kompensavimo už suteiktas paslaugas sutartys, ir nevyriausybinės organizacijos, kurių projektai iš dalies finansuojami iš savivaldybės biudžeto lėšų:

**biudžetinė įstaiga Klaipėdos miesto šeimos ir vaiko gerovės centras** įkurtas Klaipėdos miesto centrinėje dalyje – Turgaus g. 22-8, kur organizuojamas socialinių įgūdžių ugdymo ir palaikymo paslaugų socialinės rizikos šeimoms teikimas. Trumpalaikės socialinės globos (12), intensyvios krizių įveikimo pagalbos paslaugos 12 vaikų, socialinių įgūdžių ugdymo 40 vaikų dienos centre bei pagalbos globėjams (rūpintojams) ir įvaikintojams paslaugos teikiamos Debreceno g. 48. Apgyvendinimo krizių centre ir psichosocialinės paslaugos moterims ir motinoms su vaikais, patyrusioms smurtą šeimoje ar nukentėjusioms nuo prostitucijos ar prekybos žmonėmis (18 vietų), teikiamos Taikos pr. 76A. Šių paslaugų teikimo vieta užtikrina gerą susisiekimą viešuoju miesto transportu;

**biudžetinėje įstaigoje Klaipėdos miesto nakvynės namuose** 122 asmenims teikiamos apgyvendinimo nakvynės namuose ir 52 asmenims – laikino apnakvindinimo paslaugos. Įstaiga (Viršutinė g. 21) yra įsikūrusi Klaipėdos miesto centrinėje dalyje, o įstaigos padalinys (Šilutės pl. 8) yra šiaurės rytinėje miesto dalyje. Paslaugos teikiamos senyvo ir darbingo amžiaus asmenims, kurie socialiai atskirti ir elgetauja, valkatauja, yra iš dalies ar visiškai netekę gebėjimų savarankiškai rūpintis asmeniniu gyvenimu, neturi gyvenamosios vietos. Šiltuoju metų laiku įstaiga gali apgyvendinti visus besikreipiančius asmenis, žiemos metu susidaro nedidelė norinčių apsigyventi nakvynės namuose eilė.

2016 m. intensyvinant socialinį darbą su benamiais ir atsižvelgiant į Nakvynės namų patirtį dirbant su šiais asmenimis Nakvynės namuose įsteigtas etatas darbuotojo, kuris teikia intensyvios krizių įveikimo pagalbos paslaugas benamiams įvykio vietoje, t.y. gatvėje. Tokiu būdu socialinis darbas su benamiais yra koncentruotas vienoje įstaigoje;

**biudžetinėje įstaigoje Neįgaliųjų centre „Klaipėdos lakštutė“** (Lakštučių g. 6, Panevėžio g. 2) teikiamos dienos socialinės globos paslaugos institucijoje ir namuose asmenims, turintiems psichikos ir elgesio sutrikimų, pagalba į namus, sociokultūrinės paslaugos. Įstaiga įsikūrusi pietvakarinėje miesto dalyje. Įstaigos klientams, gaunantiems socialinės globos paslaugas, teikiama transporto paslauga. Įstaigoje dienos socialinės globos paslaugos teikiamos 70 asmenų. 2016 m. pabaigoje eilėje laukiančių nėra. Pagalba į namus teikiama 39 asmenims, 2016 m. pabaigoje eilėje laukė 1 asmuo. Dienos socialinė globa asmens namuose vidutiniškai per mėnesį teikiama 64 asmenims su sunkia negalia dėl psichikos ir elgesio sutrikimų, eilėje laukia 8 asmenys.

 2016 m. buvo vykdomas įstaigos remontas Lakštučių g. 6: įrengtas pastato drenažas, atliktas rūsio hidroizoliavimas ir termoizoliavimas, suremontuotos rūsio sienos, grindys, panaikintas pelėsis rūsyje ir pirmame pastato aukšte, atlikti statinio vidaus apdailos darbai patalpose (išdažytos sienos, lubos), nudažytas fasadas, dalinai pakeistos langinės, nuskilusios stogo čerpės, naujai perklota terasa ir pandusas, pakeisti turėklai, pakeistos rūsio durys.

Vykdant socialinių paslaugų plėtrą 2016 m. įstaigai perduotos papildomos patalpos adresu Smiltelės g. 14, kurios yra remontuojamos ir pritaikomos asmenų priėmimui socialinėms paslaugoms teikti (pagalbai į namus, dienos socialinei globai asmens namuose). Patalpose jau pastatytos pertvaros, bus sudėtos durys, įrengti kabinetai ir nupirkta įranga 10 darbo vietų, nudažytos sienos, nuleistos lubos, įvesta elektra, įvestas vandentiekis į vienas patalpas, apsauginė ir gaisro signalizacija, aliarmas, įvesti kompiuteriniai tinklai, bus įdėtos šarvo durys, įrengti metaliniai laiptų turėklai, praplatintos durys, įrengtas takelis įėjimui iš betono plytelių, bus atlikti kadastriniai matavimai, kad įstaiga galėtų pakeisti patalpų paskirtį ir licencijuoti;

**biudžetinė įstaiga Klaipėdos miesto socialinės paramos** **centras** (Taikos pr. 76) teikia socialinės pagalbos į namus paslaugas vidutiniškai per mėnesį 241 fizinę negalią turinčių asmenų. 2016 m. pabaigoje eilėje laukė 13 asmenų.

 Įstaiga teikia ir transporto paslaugas, per mėnesį vidutiniškai ši paslauga teikiama 45 asmenims. Dienos socialinės globos paslaugas asmens namuose asmenims su sunkia fizine negalia vidutiniškai per mėnesį buvo teikiamos 56 asmenims, eilėje laukė 13 asmenų. Taip pat teikiamos vidutiniškai per mėnesį 34 asmenims sociokultūrinės, 9 asmenims lydėjimo, 19 asmenų tarpininkavimo ir atstovavimo paslaugos, 200 asmenų informavimo, 142 asmenims konsultavimo paslaugos, 32 asmenims aprūpinimo būtiniausiais drabužiais, avalyne ar maistu paslauga. Įstaiga Klaipėdos miesto neįgaliesiems išduoda techninės pagalbos priemones, per mėnesį vidutiniškai išduodama 67 asmenims, eilėje laukia 536 asmenys (pagal asmenų pateiktus prašymus siunčiama paraiška Techninės pagalbos neįgaliesiems centrui prie Socialinės apsaugos ir darbo ministerijos, pagal pateiktą poreikį ši įstaiga skiria techninės pagalbos priemones). Įstaiga yra pietinėje miesto dalyje, susisiekimas viešuoju transportu puikus, į įstaigą galima atvykti iš bet kurios miesto dalies;

**biudžetinė įstaiga Klaipėdos vaikų globos namai „Smiltelė“** (Smiltelės g. 14) yra pietinėje miesto dalyje, lengvai pasiekiama viešuoju transportu. 2016 m. vietų skaičius įstaigoje yra 40 vietų. 2016 m. pabaigoje globos namuose gyveno 39 likę be tėvų globos vaikai, tarp jų ir vaikai su negalia;

**biudžetinė įstaiga Klaipėdos vaikų globos namai „Rytas“** (Taikos pr. 68) yra pietinėje miesto dalyje, lengvai pasiekiama viešuoju transportu. Atsižvelgiant į vaikų mažėjimą vaikų globos namuose, nuo 2016 m. liepos 1 d. vietų skaičius įstaigoje mažinamas nuo 53 iki 51 vietos, nuo 2017 m. sausio 1 d. – iki 45 vietų. 2016 m. pabaigoje globos namuose gyveno 50 likusių be tėvų globos vaikų, tarp jų ir vaikų su negalia.

2016 m. šiuose globos namuose pradėtos teikti palydimosios globos paslaugos vaikams, išeinantiems iš visų trijų vaikų globos namų į savarankišką gyvenimą;

**biudžetinė įstaiga Klaipėdos socialinių paslaugų centras „Danė“** (Kretingos g. 44) yra šiaurinėje miesto dalyje, lengvai pasiekiamas viešuoju transportu. 2016 m. vietų skaičius įstaigoje yra 22 vietos. 2016 m. pabaigoje globos namuose gyveno 20 likusių be tėvų globos vaikų, tarp jų ir vaikų su negalia.

2016 m. Klaipėdos miesto savivaldybės administracija pabaigė įgyvendinti projektus „Suaugusių asmenų su psichine negalia dienos socialinės globos centras (Kretingos g. 44)“ ir „Senyvo amžiaus asmenų dienos socialinės globos centras (Kretingos g. 44)“ finansuojamus iš ES lėšų. 2016 m. vasarą po pabaigtų rekonstrukcijos darbų šiuose centruose pradėtos teikti dienos socialinės globos paslaugos institucijoje. Paslaugos teikiamos 80 asmenų, iš jų 40 su negalia ir 40 asmenų su sunkia negalia.

Atlikus rekonstravimo darbus buvo atnaujintos ir patalpos, kuriose teikiamos trumpalaikės/ilgalaikės socialinės globos paslaugos vaikams, likusiems be tėvų globos. Po rekonstrukcijos vaikai gyvena vienviečiuose ir dviviečiuose kambariuose, pastatas pritaikytas paslaugų teikimui vaikams su negalia, remonto darbai finansuoti iš savivaldybės biudžeto lėšų;

**biudžetinėje įstaigoje Klaipėdos miesto globos namuose** 82 senyvo amžiaus asmenims ir suaugusiems asmenims su negalia ir su sunkia negalia teikiamos trumpalaikės ir ilgalaikės socialinės globos paslaugos. Įstaiga įsikūrusi pietvakarinėje miesto dalyje (Žalgirio g. 3A). Kadangi įstaiga yra mieste, tai bet kuris asmuo ar įstaigos gyventojas gali lengvai viešuoju transportu pasiekti įstaigą ar bet kurią miesto dalį. Norinčių gauti ilgalaikę socialinę globą ir apsigyventi įstaigoje visuomet yra daugiau, nei galimybė ją suteikti. 2016 m. pabaigoje eilėje į Klaipėdos miesto globos namus buvo įrašyti 50 asmenų, per 2016 metus šiuose globos namuose apgyvendinti 9 asmenys.

2016 m. Klaipėdos miesto globos namuose atliekami projektavimo darbai dėl 2 liftų įstaigoje įrengimo, 2017 m. bus atliekami liftų įrengimo darbai.

**Su viešąja įstaiga „Gyvenimo namai“** (Žardininkų g. 1-47) savivaldybė sudaro sutartis dėl ilgalaikės socialinės globos kompensavimo suaugusiems asmenims su sunkia negalia. Įstaiga yra pietinėje miesto dalyje. Paslauga teikiama 8 asmenims.

**Su** **VšĮ Telšių vyskupijos Caritas Klaipėdos regiono globos namais** (Taikos pr. 29A) savivaldybė sudaro sutartis dėl ilgalaikės socialinės globos kompensavimo suaugusiems asmenims ir senyvo amžiaus asmenims su sunkia negalia. Paslauga teikiama 39 asmenims.

**Su Lietuvos sutrikusio intelekto žmonių globos bendrija „Klaipėdos viltis“** (Debreceno g. 48) nuo 2016 m. balandžio mėn. organizacijai įsteigus globos namus, savivaldybė sudaro sutartis dėl ilgalaikės socialinės globos kompensavimo suaugusiems asmenims su sunkia negalia, turintiems psichikos ir elgesio sutrikimų. Paslauga teikiama 22 asmenims.

**Klaipėdos miesto gyventojai, esant jų pageidavimui, siunčiami ir į Lietuvos Respublikos socialinės apsaugos ir darbo ministerijai, kitoms savivaldybėms pavaldžias globos įstaigas bei nevyriausybines organizacijas** (Stonaičių Plungės r., Dūseikių Telšių r., Skemų Rokiškio r., Viliaus Gaigalaičio Klaipėdos r., Strėvininkų Kaišiadorių r., „Senjorų Eldoradas“ Šilutės r., Macikų Šilutės r., Padvarių Kretingos r., Prienų globos namai, Dienos veiklos centro Salantų padalinys, VšĮ „Senjorų vila“ Kauno r., BĮ Valakampių socialinių paslaugų namai Vilniuje, UAB „Senevita“ Vilniaus r., VšĮ „Elijos vėjarožė“ Šventojoje, VšĮ Rietavo parapijos senelių globos namai), Prienų globos namai, Prienų raj., Aknystos socialinės globos namai Anykščių raj., Jotainių socialinės globos namai Panevėžio raj., Jurdaičių socialinės globos namai Joniškio raj., Kėdainių socialinės globos namai Kėdainių raj., Plungės rajono savivaldybės ligoninė Plungės m., Prūdiškių socialinės globos namai Vilniaus raj., Vilijampolės socialinės globos namai Kauno raj. 2016 m. šiose globos įstaigose paslaugas gavo 293 Klaipėdos miesto gyventojai. 2016 metais į Padvarių (2), Macikų (1), Prūdiškių (1), Stonaičių (1), Adakavo (1), Visagino (2), Dydvyžių (1) socialinės globos namus laukė 9 asmenys su psichikos sutrikimais ir 4 asmenys su fizine negalia į Viliaus Gaigalaičio globos namus.

**Lietuvos Respublikos viešųjų pirkimų įstatymo nustatyta tvarka perkamos šios socialinės paslaugos:**

Klaipėdos specialiojoje mokykloje-daugiafunkciame centre „Svetliačiok“ (Baltijos pr. 49) 13 asmenų nuo 2015 m. spalio mėn. iki 2018-08-31 teikiamos dienos socialinės globos paslaugos suaugusiems asmenims su psichine negalia. Nuo 2016-01-01 iki 2018-12-31 13 asmenų teikiamos dienos socialinės globos paslaugos suaugusiems asmenims su sunkia psichine negalia.

Klaipėdos specialiojoje mokykloje-daugiafunkciame centre „Svetliačiok“ (Baltijos pr. 49) teikiamos dienos socialinės globos paslaugos vaikams su negalia, vaikams su sunkia negalia. Įstaiga įsikūrusi pietinėje miesto dalyje. Klientams nesudėtinga pasiekti įstaigą viešuoju transportu. Įstaiga savo klientams teikia ir transporto paslaugas. Iš įstaigos nuo 2014-01-01 iki 2016-12-31 perkamos paslaugos 45 neįgaliems vaikams.

Dienos socialinės priežiūros paslaugos (socialinių įgūdžių ugdymas ir palaikymas) vaikams iš socialinės rizikos šeimų ir socialinės rizikos vaikams perkamos iš labdaros ir paramos fondo Dvasinės pagalbos jaunimui centro, įsikūrusio Darželio g. 11, pietinėje miesto dalyje, – 20 vietų, ir iš labdaros ir paramos fondo „Dienvidis“, įsikūrusio Žilvičių g. 22, šiaurinėje miesto dalyje, – 14 vietų. 2014 m. organizavus viešųjų pirkimų konkursą šių paslaugų pirkimas tęsiamas iš tų pačių įstaigų, ta pačia apimtimi. Per 2016 m. pirmąjį pusmetį paslauga suteikta 67 vaikams.

 2014 m. organizavus viešųjų pirkimų konkursą dienos socialinės globos paslaugos vaikams su sunkia negalia iki 2017-08-31 perkamos 10 vaikų iš VšĮ Dienos centro „Kelias kartu“ (Panevėžio g. 2).

Dienos socialinės globos asmens namuose paslaugos 20 asmenų su sunkia negalia nuo 2015-10-01 iki 2016-10-01 perkamos iš VšĮ „Ori senatvė“.

Nuo 2016-06-13 iki 2020-02-29 iš VšĮ „Ori senatvė“ perkamos integralios pagalbos (socialinės globos, išskyrus slaugos paslaugas) asmens namuose paslaugos 40 suaugusių asmenų su sunkia negalia, senyvo amžiaus asmenų su sunkia negalia ir vaikų su sunkia negalia.

Nuo 2016-08-09 iki 2017-08-09 iš VšĮ „Ori senatvė“ perkamos pagalbos į namus paslaugos 40 suaugusių asmenų su negalia, senyvo amžiaus asmenų, vaikų su negalia ir jų šeimoms.

2016 m. pabaigoje organizuojamas viešųjų pirkimų įstatymo nustatyta tvarka psichosocialinės pagalbos paslaugų pirkimas 10 šeimų, auginančių vaikus su negalia.

**Iš savivaldybės biudžeto lėšų iš dalies remiami nevyriausybinių organizacijų socialiniai projektai:**

Klaipėdos šv. Kazimiero parapijos Caritas (Kretingos g. 40) teikia nemokamo maitinimo paslaugas socialinės rizikos asmenims, dalija maisto produktus skurdžiai gyvenantiems asmenims.

Lietuvos sutrikusio intelekto žmonių globos bendrija „Viltis“, Klaipėdos specialioji mokykla-daugiafunkcis centras „Svetliačiok“ (Baltijos pr. 49) ir VšĮ „Kelias kartu“ (Panevėžio g. 2) organizuoja vasaros stovyklas neįgaliems vaikams ir jų šeimoms.

Labdaros ir paramos fondas „Maisto bankas“ (Minijos g. 130) organizuoja paramą maistu Klaipėdos miesto skurstantiems gyventojams.

VšĮ „Likimo laiptai“ (Kalnupės g. 25-2), Klaipėdos apskrities išsėtine skleroze sergančiųjų ligonių draugija (Liepojos pl. 45), Klaipėdos krašto Alzheimerio ligos klubas „Atmena“ (Galinio Pylimo g. 3), Lietuvos Raudonojo Kryžiaus draugijos Klaipėdos miesto skyrius (Taikos pr. 107), VšĮ „Trečiasis amžius“ (Sportininkų g. 21-38), Lietuvos sutrikusio intelekto žmonių globos bendrija „Klaipėdos viltis“ (Debreceno g. 48), Klaipėdos miesto neįgaliųjų draugija (J. Zauerveino g. 12 A), Krikščioniškojo švietimo draugija „Slovo“ (Debreceno g. 48), teikia paslaugas neįgaliems, senyvo amžiau asmenims.

Labdaros ir paramos fondas „Dienvidis“ (Žilvyčių g. 22), labdaros ir paramos fondas Dvasinės pagalbos jaunimui centras (Darželio g. 11) teikia socialines paslaugas vaikams iš socialinės rizikos šeimų ir šeimoms, turinčioms socialinių problemų.

VšĮ Klaipėdos socialinės ir psichologinės pagalbos centras (Smilčių g. 6), VšĮ „Būties jaukuma“ (H. Manto g. 7-64) teikia paslaugas šeimoms, turinčioms socialinių problemų.

Paramos fondas „Jaunimo linija“ (Pylimo g. 4) rengia savanorius, kurie vykdo savižudybių prevenciją.

Baptistų labdaros ir paramos fondas „Nikopolis“ (Smiltelės g. 6A) teikia socialines paslaugas suaugusiems socialinės rizikos asmenims, turintiems priklausomybę alkoholiui, narkotikams.

**Nuo 2016 m. finansuojami nevyriausybinių organizacijų socialiniai projektai, skirti socialinių paslaugų infrastruktūrai gerinti.** 2016 m. finansuoti 6 projektai, atliktas VšĮ Klaipėdos specialiojoje mokykloje-daugiafunkciame centre „Svetliačiok“ kiemo išklojimas trinkelėmis, virtuvės remonto darbai, įrangos ir baldų pirkimas, Telšių vyskupijos Caritas Klaipėdos regiono globos namuose pastato fasado ir cokolio apdailos darbai, nuogrįstės įrengimas, lietaus sistemos įrengimas, globos namų aplinkos pritaikymas neįgaliesiems asfaltuojant kiemą, praplatinant įvažiavimus, Lietuvos sutrikusio intelekto žmonių globos bendrijoje „Klaipėdos viltis“ pastato vidaus apdailos darbai pasiruošiant dienos socialinės globos paslaugų teikimui, VšĮ „Gyvenimo namai“ (globos namai) pastato vidaus apdailos darbai, baldų įsigijimas.

**2016 m. Klaipėdos miesto savivaldybėje buvo vykdomas socialinės reabilitacijos paslaugų neįgaliesiems bendruomenėje projektų finansavimas iš valstybės ir savivaldybės biudžetų lėšų, finansuoti 17 projektų.**

Neįgaliųjų dienos užimtumo, asmeninio asistento, užimtumo įvairiuose amatų būreliuose, meninių bei kitų gebėjimų lavinimo paslaugas teikė: Klaipėdos miesto neįgaliųjų draugija (J. Zauerveino g. 12A), VšĮ Klaipėdos ir Telšių regionų aklųjų centras (Šviesos g. 3), VšĮ Klaipėdos kurčiųjų reabilitacijos centras (Šermukšnių g. 25), Klaipėdos sutrikusios psichikos žmonių globos bendrija (Galinio Pylimo g. 3B), VšĮ „Likimo laiptai“ (Kalnupės g. 25-2), Lietuvos asociacija „Gyvastis“ (Nidos g. 3), Lietuvos Raudonojo Kryžiaus draugijos Klaipėdos skyrius (Taikos pr. 107), Klaipėdos miesto bendrija „Artritas“ (Naikupės g. 8-1), Lietuvos neįgaliųjų draugija (J. Zauerveino g. 12A), Lietuvos sutrikusio intelekto žmonių globos bendrija „Klaipėdos viltis“ (Smiltelės g. 22), VšĮ Klaipėdos specialioji mokykla-daugiafunkcis centras „Svetliačiok“ (Baltijos pr. 49), VšĮ Ankstyvosios intervencijos centras (Pakrantės tak. 33, Gargždai), VšĮ „Nacionalinis socialinės integracijos institutas“ (Gedimino pr. 21, Vilnius), VšĮ Dienos centras „Kelias kartu“ (Kopų g. 8B-3), VšĮ Socialinių inovacijų studija (Dragūnų g. 11-12), VšĮ „Vaiko raida“ (Dragūnų g. 6-49), VšĮ „Meda project“ (Kuršių g. 7, Kaunas).

**Klaipėdos mieste veikia ir kitos socialinėje srityje dirbančios nevyriausybinės organizacijos:**

Klaipėdos miesto evangelikų-liuteronų labdaros ir kultūros draugija „Sandora“ (Turgaus g. 35) teikia nemokamą maitinimą, dalija drabužius, avalynę;

Šv. Juozapo Darbininko parapijos Caritas (Smiltelės g. 27) aprūpina būtiniausiais drabužiais ir avalyne, maisto produktais;

Klaipėdos daugiavaikių šeimų bendrija (Kretingos g. 13-2), VšĮ „Šeimų santaka“ (Kauno g. 29-35), VšĮ Informacijos ir paramos gausiai šeimai centras (Debreceno g. 3), Telšių vyskupijos Klaipėdos dekanato šeimos centras (Tilžės g. 26) teikia socialinę pagalbą šeimoms ir vaikams;

Klaipėdos miesto sergančių cukriniu diabetu klubas „CD“ (Jotvingių g. 9-1) teikia socialinę pagalbą asmenims, sergantiems cukriniu diabetu;

Socialinių paslaugų informacijos centras (Šilutės pl. 2-529) teikia transporto paslaugas bei susistemintą informaciją asmenims rūpimais klausimais.

**6. Savivaldybės galimybių teikti socialines paslaugas ir socialinių paslaugų poreikio įvertinimas.**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų rūšys pagal įmonių socialines grupes[[4]](#footnote-4) | Asmenų (šeimų) skaičius, kuriems socialinių paslaugų poreikis | 1000 gyventojų tenka vietų(paslaugų skaičius) | Iš jų finan-suoja savival-dybė |
| įvertin-tas(suteikta) | nepaten-kintas(laukian-tys eilėje) |
| 1. | Ilgalaikė socialinė globa (BĮ Klaipėdos miesto globos namai, BĮ Klaipėdos vaikų globos namai „Rytas“, „Smiltelė“, BĮ Klaipėdos socialinių paslaugų centras „Danė“, VšĮ Telšių vyskupijos Caritas Klaipėdos regiono globos namai, VšĮ „Gyvenimo namai“, Lietuvos sutrikusio intelekto žmonių globos bendrija „Klaipėdos viltis“, kitos socialinės globos įstaigos Lietuvoje) |  527 | 63 | 3,82 | 527 |
| 2. | Trumpalaikė socialinė globa (BĮ Klaipėdos miesto globos namai, BĮ Klaipėdos vaikų globos namai „Rytas“, „Smiltelė“, BĮ Klaipėdos socialinių paslaugų centras „Danė“, BĮ Klaipėdos miesto šeimos ir vaiko gerovės centras, VšĮ Telšių vyskupijos Caritas Klaipėdos regiono globos namai, BĮ Klaipėdos sutrikusio vystymosi kūdikių namai, Lietuvos sutrikusio intelekto žmonių globos bendrija „Klaipėdos viltis“, kitos socialinės globos įstaigos Lietuvoje) | 94 | 0 | 0,61 | 94 |
| 3. | Dienos socialinė globa institucijoje(BĮ Neįgaliųjų centras „Klaipėdos lakštutė“, Klaipėdos specialioji mokykla-daugiafunkcis centras „Svetliačiok“, VšĮ Dienos centras „Kelias kartu“, BĮ Klaipėdos socialinių paslaugų centras „Danė“) | 192 | 0 | 1,24 | 192 |
| 4. | Dienos socialinė globa asmens namuose(BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“, VšĮ „Ori senatvė“, UAB „Salumeda“)  | 232 | 21 | 1.64 | 232 |
| 5. | Apgyvendinimas savarankiško gyvenimo namuose  | 0 | 0 | 0 | 0 |
| 6. | Pagalba į namus(BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“, VšĮ „Ori senatvė“,) | 352 | 14 | 2,37 | 352 |
| 7. | Socialinių įgūdžių ugdymas ir palaikymas institucijoje socialinės rizikos vaikams ir vaikams iš socialinės rizikos šeimų (labdaros ir paramos fondas Dvasinės pagalbos jaunimui centras, labdaros ir paramos fondas „Dienvidis“ ir BĮ Klaipėdos miesto šeimos ir vaiko gerovės centras) | 114 | 0 | 0,74 | 114 |
| 8. | Socialinių įgūdžių ugdymas ir palaikymas asmens (šeimos) namuose (BĮ Klaipėdos miesto šeimos ir vaiko gerovės centras) | 391 | 0 | 2,53 | 391 |
| 9. | Laikinas apnakvindinimas(BĮ Klaipėdos miesto nakvynės namai)  | 209 | 0 | 1,35 | 209 |
| 10. | Intensyvi krizių įveikimo pagalba (BĮ Klaipėdos miesto šeimos ir vaiko gerovės centras, BĮ Klaipėdos miesto nakvynės namai) | 123 | 0 | 0,80 | 123 |
| 11. | Psichosocialinė pagalba (BĮ Klaipėdos miesto šeimos ir vaiko gerovės centras) | 156  | 0 | 1,01 | 156 |
| 12. | Apgyvendinimas nakvynės namuose ar krizių centre (BĮ Klaipėdos miesto šeimos ir vaiko gerovės centras, BĮ Klaipėdos miesto nakvynės namai) | 219 | 0 | 1,42 | 219 |
| 13. | Pagalba globėjams (rūpintojams) ir įvaikintojams | 55 | 0 | 0,36 | 55 |
| 13. | Bendrosios socialinės paslaugos: (lydėjimo, tarpininkavimo ir atstovavimo, informavimo, konsultavimo, sociokultūrinės, aprūpinimas drabužiais ir avalyne, maistu)(BĮ Klaipėdos miesto socialinės paramos centras, BĮ Klaipėdos miesto šeimos ir vaiko gerovės centras, BĮ Klaipėdos miesto nakvynės namai, Neįgaliųjų centras „Klaipėdos lakštutė“)  | 3749 | 0 | 24,33 | 3749 |
| 14. | Bendrosios socialinės paslaugos: maitinimo organizavimas (labdaros ir paramos fondas „Maisto bankas“, Šv. Kazimiero parapijos Caritas) | 306 | 0 | 1,98 | 306 |
| 15. | Bendrosios socialinės paslaugos: transporto (BĮ Klaipėdos miesto socialinės paramos centras) | 171 | 0 | 1,11 | 171 |

**6.1. Savivaldybės organizuojamų socialinių paslaugų analizė.**

Klaipėdos mieste teikiamos socialinės paslaugos šioms paslaugų gavėjų grupėms:

* + likusiems be tėvų globos vaikams;
	+ socialinės rizikos vaikams ir vaikams iš socialinės rizikos šeimų;
	+ vaikams su negalia;
	+ senyvo amžiaus asmenims;
	+ suaugusiems asmenims su negalia;
	+ socialinės rizikos suaugusiems asmenims;
	+ socialinės rizikos šeimoms.
	+ Klaipėdos miesto savivaldybės administracijos direktoriaus 2015 m. birželio 18 d. įsakymu Nr. AD1-1830 patvirtintas Perėjimo nuo institucinės globos prie šeimoje ir bendruomenėje teikiamų paslaugų likusiems be tėvų globos vaikams veiksmų planas, kuriame numatytos 2015–2020 m. priemonės, skirtos mažinti vaikų patekimą į vaikų globos namus, stiprinti šeimas.

Klaipėdos miesto socialinių paslaugų įstaigose teikiamos **bendrosios paslaugos:**

**- informavimas;**

**- konsultavimas;**

**-** **tarpininkavimas ir atstovavimas;**

- **aprūpinimo būtiniausiais drabužiais ir avalyne** paslauga vidutiniškai per mėnesį teikiama 22 asmenims;

- **sociokultūrinės paslaugos** vidutiniškai per mėnesį teikiamos 71 asmeniui;

- **lydėjimo paslauga** teikiama neįgaliems suaugusiesiems, neįgaliems vaikams, senyvo amžiaus ir socialinės rizikos asmenims. Vidutiniškai per mėnesį šias paslaugas gauna 9 asmenys;

**- maitinimo organizavimas** per mėnesį vidutiniškai teikiamas 142 asmenims (karšto maisto pristatymas į namus,maitinimas labdaros valgykloje, sauso maisto daviniai). 2016 m. pabaigoje eilėje laukiančių nebuvo. Pagal nustatytus socialinių paslaugų išvystymo normatyvus šios paslaugos teikimo mastai neapibrėžti, tačiau realus šios paslaugos poreikis patenkinamas. 2016 m. organizuojamas nemokamas maitinimas 898 mokiniams, gyvenantiems socialiai remtinose šeimose;

**- transporto paslauga** vidutiniškai per mėnesį teikiama 45 asmenims, paslauga teikiama specialiosios paskirties automobiliais, pritaikytais vežti negalią turinčius žmones. Besikreipiančiųjų dėl šios paslaugos poreikis tenkinamas, tačiau vadovaujantis nustatytais socialinių paslaugų išvystymo normatyvais transporto paslaugos Klaipėdos mieste galėtų būti plečiamos.

Klaipėdos miesto gyventojams teikiamos **specialiosios socialinės paslaugos:**

**Pagalbos į namus paslaugos** – asmens namuose teikiamos paslaugos, padedančios asmeniui (šeimai) tvarkytis buityje ir dalyvauti visuomenės gyvenime. 2016 m. šių paslaugų suteikta 352 asmenims, eilėje rugsėjo 1 d. paslaugos teikimo biudžetinėse socialinių paslaugų įstaigose laukė 14 asmenų. 2016 m. rudenį plečiant šių paslaugų teikimą nupirktos šios paslaugos Lietuvos Respublikos viešųjų pirkimų įstatymo nustatyta tvarka papildomai 40 senyvo amžiaus asmenims, darbingo amžiaus asmenims su negalia ir vaikams su negalia, kuriems iki šiol šios paslaugos nebuvo teikiamos. Vadovaujantis nustatytais socialinių paslaugų išvystymo normatyvais, pagalbos į namus paslaugas Klaipėdos mieste reikėtų plėsti, tiek senyvo amžiaus, tiek darbingo amžiaus asmenims su negalia, tiek paslaugos vaikams su negalia.

**Socialinių įgūdžių ugdymo ir palaikymo paslaugos** – paslaugos, teikiamos asmenims (šeimoms) dienos metu, siekiant palaikyti ir atkurti savarankiškumą atliekant įvairias visuomeniniame ar asmeniniame (šeimos) gyvenime reikalingas funkcijas. 2016 m. ši paslauga suteikta 391 socialinės rizikos šeimai, kuri įrašyta į socialinės rizikos šeimų apskaitą, 114 (socialinės priežiūros dienos centruose) socialinės rizikos vaikų ir vaikų iš socialinės rizikos šeimų bei 805 neįgaliesiems (iš jų 712 suaugusiesiems ir 93 vaikams). Šių paslaugų poreikis tenkinamas.

**Laikino apnakvindinimo paslaugos** –nakvynės ir būtinųjų paslaugų (asmens higienos, buitinių) suteikimas asmenims krizių atvejais ar dėl iškilusių problemų, dėl kurių kyla grėsmė asmens sveikatai ar gyvybei. 2016 m. paslauga buvo suteikta 16 senyvo amžiaus, 13 darbingo amžiaus asmenų su negalia ir 180 socialinės rizikos asmenų. Šios paslaugos poreikis tenkinamas.

**Intensyvi krizių įveikimo pagalba** – pagalbos suteikimas asmeniui, atsidūrusiam krizinėje situacijoje. Ši paslauga teikiama socialinės rizikos vaikams ir vaikams iš socialinės rizikos šeimų (2016 m. ši paslauga suteikta 77 vaikams). Pagal nustatytus socialinių paslaugų išvystymo normatyvus esant poreikiui šios paslaugos teikimą vaikams galima plėsti. Intensyvinant socialinį darbą su benamiais nuo 2016-01-01 Nakvynės namuose pradėtos teikti intensyvios krizių įveikimo pagalbos paslaugą benamiams įvykio vietoje, t. y. gatvėje, per 2016 m. paslauga suteikta 46 asmenims.

**Psichosocialinė pagalba –** pagalba asmenims, išgyvenantiems krizę ar patyrusiems stiprius išgyvenimus, apimanti socialinę, psichologinę pagalbą. Ši paslauga teikiama moterims, patyrusioms smurtą artimoje aplinkoje ar nukentėjusioms nuo prekybos žmonėmis. 2016 m. paslauga buvo suteikta 156 moterims. Šios paslaugos poreikis tenkinamas.

**Apgyvendinimas nakvynės namuose ir krizių centre –** tai laikinos nakvynės, socialinių įgūdžių ugdymo ir palaikymo bei kitų būtinųjų paslaugų suteikimas asmenims, neturintiems gyvenamosios vietos ar dėl patirto smurto negalintiems ja naudotis. 2016 m. ši paslauga suteikta 219 socialinės rizikos asmenims, iš jų 179 nakvynės namuose ir 22 moterims, patyrusioms smurtą ar nukentėjusioms nuo prekybos žmonėmis (su 18 vaikų). Pagal nustatytus socialinių paslaugų išvystymo normatyvus apgyvendinimo paslaugas socialinės rizikos asmenims krizių centre būtų galima plėsti, o nakvynės namuose viršija nustatytą socialinių paslaugų išvystymo normatyvą.

**Pagalba globėjams (rūpintojams) ir įvaikintojams** – tai atrankos, konsultavimo bei mokymų organizavimo paslaugų teikimas suteikiant žinių ir kompetencijų, reikalingų auginant globojamus (rūpinamus) ir įvaikintus vaikus. 2016 m. ši paslauga suteikta 55 globėjams (rūpintojams) ar įvaikintojams.

**Dienos socialinė globa** –visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu. Dienos socialinė globa institucijoje teikiama vaikams, senyvo amžiaus ir suaugusiems asmenims su psichikos ir elgesio sutrikimais socialinių paslaugų įstaigose. 2016 m. ši paslauga suteikta 192 asmenims, iš jų 58 vaikams. 2016 m. pabaigoje eilėje laukiančių nėra. Pagal nustatytus socialinių paslaugų išvystymo normatyvus dienos socialinės globos paslaugos vaikams su negalia, senyvo amžiaus asmenims ir darbingo amžiaus asmenims Klaipėdos mieste viršija nustatytą socialinių paslaugų išvystymo normatyvą. Tačiau dienos socialinė globa teikiama kaip alternatyva ilgalaikei socialinei globai globos namuose ir tokiu būdu sudaromos sąlygos šių asmenų artimiesiems neiškristi iš darbo rinkos, nes dienos metu neįgalus vaikas, suaugęs ar senyvo amžiaus asmuo laiką praleidžia dienos centre.

Dienos socialinė globa asmenims su sunkia negalia teikiama ir asmens namuose. 2016 m. ši paslauga suteikta 232 asmenų, eilėje laukė 21 asmuo. Pagal nustatytus socialinių paslaugų išvystymo normatyvus paslaugą suaugusiems asmenims su negalia galėtume plėsti, o senyvo amžiaus asmenims viršija nustatytą socialinių paslaugų išvystymo normatyvą.

**Trumpalaikė socialinė globa** –visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba krizių atvejais, vaikams laikinai netekus tėvų globos, šeimos nariams, globėjams, rūpintojams, laikinai dėl tam tikrų priežasčių (ligos, komandiruotės, atostogų ir kt.) negalintiems prižiūrėti asmenų, kuriems reikalinga nuolatinė priežiūra, – atokvėpio paslaugos, socialinės rizikos suaugusiems asmenims po medicininės reabilitacijos siekiant integruotis į visuomenę. Ši paslauga teikiama likusiems be tėvų globos vaikams vaikų globos namuose (2016 m. suteikta 21 vaikui), senyvo amžiaus asmenims (2016 m. suteikta 45 asmenims), vaikams su sunkia negalia (2016 m. suteikta 11). Šių paslaugų poreikis tenkinamas, tačiau pagal nustatytus socialinių paslaugų išvystymo normatyvus šių paslaugų teikimas galėtų būti plečiamas, išskyrus senyvo amžiaus asmenims, kuriems paslaugų teikimo normatyvas viršijamas.

**Ilgalaikė socialinė globa** –visuma paslaugų, kuriomis visiškai nesavarankiškam asmeniui teikiama kompleksinė, nuolatinės specialistų priežiūros reikalaujanti pagalba.

Ilgalaikės socialinės globos paslaugossenyvo amžiaus asmenims, suaugusiems asmenims su negalia bei likusiems be tėvų globos vaikams teikiamos socialinės globos įstaigose, esančiose Klaipėdos mieste ir kituose Lietuvos miestuose. 2016 m. ši paslauga suteikta 108 likusiems be tėvų globos vaikams, 297 senyvo amžiaus ir 122 suaugusiems asmenims su negalia, eilėje laukia 63 asmenys. Pagal nustatytus socialinių paslaugų normatyvus šios paslaugos senyvo amžiaus asmenims galėtų būti plečiamos. Darbingo amžiaus asmenims su negalia ir likusiems be tėvų globos vaikams normatyvas viršijamas, todėl planuojama dar labiau sustiprinti darbą su socialinės rizikos šeimomis ir siekti mažinti vietų skaičių vaikų globos namuose.

**Klaipėdos mieste dėl nepakankamai išvystytos socialinių paslaugų infrastruktūros 2016 m. neteikiamos** apgyvendinimo savarankiško gyvenimo namuose paslaugos (senų žmonių, socialinės rizikos asmenų, suaugusių asmenų su negalia, be tėvų globos likusių vaikų ar sulaukusių pilnametystės asmenų (iki 21 m.) po institucinės vaiko socialinės globos); laikino apnakvindinimo socialinės rizikos asmenų (blaivykla), senų ir suaugusių asmenų su negalia poreikis apsigyventi socialinės globos namuose netenkinamas.

**7. Socialinių darbuotojų ir socialinių darbuotojų padėjėjų skaičius savivaldybėje.**

|  |  |  |  |
| --- | --- | --- | --- |
| Eil. Nr. | Įstaigos | Socialinių darbuotojų skaičius | Socialinių darbuotojų padėjėjų skaičius |
| iš viso | iš jų finansuojamų iš valstybės biudžeto |
| 1. | Savivaldybės socialinių paslaugų įstaigose (2015 m. duomenys):  | 126 | 64 | 272 |
| 1.1. | biudžetinėse  | 126 | 64 | 272 |
| 1.2. | viešosiose |  |  |  |
| 2. | Savivaldybės administracijoje |  |  |  |
|  | **Iš viso** | **126** | **64** | **272** |

**8. Ankstesnių metų socialinių paslaugų plano įgyvendinimo rezultatų trumpa apžvalga.**

2016 m. socialinių paslaugų plane (toliau – planas) buvo numatytos įgyvendinti priemonės.

Įgyvendinant plano priemonę **„Išplėsti sociokultūrines paslaugas senyvo amžiaus asmenims, asmenims su negalia ir socialinės rizikos asmenims“** tęsiamassociokultūrinių paslaugų teikimas, šių paslaugų 2016 m. suteikta 525 asmenims, 2015 m. suteikta 606 asmenims.

Įgyvendinant plano priemonę **„Plėtoti specialiojo transporto paslaugų teikimą socialinių paslaugų gavėjams“** tęsiamas specialiojo transporto paslaugų teikimas, šių paslaugų 2016 m. suteikta 171 asmeniui, 2015 m. suteikta 148 asmenims.

Įgyvendinant plano priemonę **„Stiprinti nevyriausybinių organizacijų veiklą, teikiant pagalbą asmenims su negalia, taip pat asmenims, patiriantiems socialinę atskirtį“** 2016 m.iš savivaldybės biudžeto lėšų nevyriausybinių organizacijų socialiniams projektams remti skirta 32 000 Eur, finansuoti 22 projektai, 2015 m. skirta 31 858 Eur, finansuoti 26 projektai. 2016 m. prioritetinė sritis buvo projektai, skirti šeimų, turinčių socialinių problemų, stiprinimui.

Nuo 2016 m. finansuojami nevyriausybinių organizacijų socialiniai projektai, skirti socialinių paslaugų infrastruktūrai gerinti. 2016 m. finansuoti 6 projektai, skirta 112 000 Eur, 2015 m. finansuoti 4 projektai, skirta 105 339 Eur. Šių projektų finansavimo tikslas – išplėsti nevyriausybinių organizacijų, teikiančių trumpalaikę ar ilgalaikę socialinę globą, dienos socialinę globą institucijoje, galimybes, pagerinant socialinių paslaugų infrastruktūrą. 2016 m. įgyvendinant projektus atliktas VšĮ Klaipėdos specialiojoje mokykloje-daugiafunkciame centre „Svetliačiok“ kiemo išklojimas trinkelėmis, virtuvės remonto darbai, įrangos ir baldų pirkimas, Telšių vyskupijos Caritas Klaipėdos regiono globos namuose pastato fasado ir cokolio apdailos darbai, nuogrįstės įrengimas, lietaus sistemos įrengimas, globos namų aplinkos pritaikymas neįgaliesiems asfaltuojant kiemą, praplatinant įvažiavimus, Lietuvos sutrikusio intelekto žmonių globos bendrijoje „Klaipėdos viltis“ pastato vidaus apdailos darbai pasiruošiant dienos socialinės globos paslaugų teikimui, VšĮ „Gyvenimo namai“ (globos namai) pastato vidaus apdailos darbai, baldų įsigijimas.

2016 m. iš valstybės ir savivaldybės biudžetų lėšų reabilitacijos paslaugų neįgaliesiems bendruomenėje projektams įgyvendinti skirta 228 971 Eur, finansuota 17 projektų, 2015 m. projektams įgyvendinti skirta 238 276 Eur, finansuoti 23 projektai.

Įgyvendinant plano priemonę **„Užtikrinti socialiai remtinų asmenų (šeimų) galimybę gauti nemokamą maitinimą“** 2016 m. tęsiamas nemokamo maitinimo (pietūs į namus, maitinimas valgykloje ir sauso maisto davinys) organizavimas socialiai remtiniems asmenims. Šią paslaugą nuo 2013 m. spalio 10 d. teikia viešuosius pirkimus reglamentuojančių teisės aktų nustatyta tvarka laimėjusi organizacija – labdaros ir paramos fondas „Maisto bankas“, 2016 m. šią paslaugą gavo 226 asmenys, eilėje laukiančių nebuvo. 2015 m. šią paslaugą gavo 265 asmenys, eilėje laukiančių nebuvo.

Nemokamą maitinimą, finansuojamą per nevyriausybinių organizacijų projektų rėmimą iš savivaldybės biudžeto lėšų, teikia šv. Kazimiero parapijos Caritas vidutiniškai per mėnesį 80 asmenų.

Nemokamą maitinimą, dalijant maisto produktus, organizuoja labdaros ir paramos fondas „Maisto bankas“, 2016 m. pirmąjį pusmetį išdalyti 12 933 krepšeliai, 2015 m. pirmąjį pusmetį išdalyti 12 634 krepšeliai.

Iš valstybės lėšų organizuojamas mokinių, gyvenančių socialiai remtinose šeimose, nemokamas maitinimas. 2016 m. maitinami 898 mokiniai, 2015 m. – 1970 mokinių.

Įgyvendinant plano priemonę **„Plėsti pagalbos į namus paslaugas senyvo amžiaus asmenims ir asmenims su negalia“** tęsiamasšių paslaugų teikimas. Pagalbos į namus paslaugos asmenims, turintiems psichikos ir elgesio sutrikimų, 2016 m. suteikta 42 asmenims, eilėje laukia 1, 2015 m. suteikta 47 asmenims, eilėje laukė 2. 2016 m. 308 asmenims, turintiems fizinę negalią, suteiktos pagalbos į namus paslaugos, eilėje laukia 13 asmenų, 2015 m. suteikta 297 asmenims, eilėje laukė 24 asmenys.

2016 m. pabaigoje 40 asmenų pagalbos į namus paslaugos plečiamos perkant jas Lietuvos Respublikos viešųjų pirkimų įstatymo nustatyta tvarka. Paslaugas bus teikiamos senyvo amžiaus, darbingo amžiaus asmenims su negalia ir vaikams su negalia. Iki šiol pagalbos į namus paslaugos vaikams su negalia nebuvo teikiamos.

Įgyvendinant plano priemonę **„Plėtoti dienos socialinės globos paslaugas asmens namuose asmenims su sunkia negalia“** 2016 m. BĮ Klaipėdos miesto socialinės paramos centras vidutiniškai per mėnesį 56 asmenims su sunkia fizine negalia teikė dienos socialinės globos paslaugas asmens namuose, eilėje laukia 13 asmenų. 2015 m. paslauga teikta 54 asmenims, eilėje laukė 12 asmenų.

2016 m. BĮ Neįgaliųjų centras „Klaipėdos lakštutė“ socialinės globos asmens namuose vidutiniškai per mėnesį paslaugas teikė 64 asmenims su sunkia negalia (dėl psichikos ir elgesio sutrikimų), eilėje laukia 8 asmenys, 2015 m. teikė 68 asmenų, eilėje laukė 7 asmenys.

2016 m. gegužės 16 d. pasirašyta sutartis tarp Klaipėdos miesto savivaldybės administracijos ir Europos socialinio fondo agentūros dėl Integralios pagalbos į namus Klaipėdos mieste vykdymo ir finansavimo. Šiuo projektu tęsiamos dienos socialinės globos paslaugų asmens namuose teikimas (savivaldybė projektą vykdo nuo 2012 m.), sudarytos sąlygos gauti paslaugas 108 asmenims ir vaikams su fizine ir psichine negalia (iki šiol paslaugas gavo 50 asmenų, sąlygos gauti tokias paslaugas vaikams su sunkia negalia iki šiol nebuvo sudarytos). Šį projektą įgyvendina BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“ ir VšĮ „Ori senatvė“. Programos įgyvendinimo laikotarpis 2016 – 2020 m. Programa finansuojama Europos socialinio fondo lėšomis pagal 2014-2020 m. Žmoniškųjų išteklių plėtros veiksmų programą.

Atsižvelgiant į šių paslaugų poreikį nuo 2016-01-01 viešųjų pirkimų įstatymo nustatyta tvarka papildomai nupirktas šių paslaugų teikimas dar 20 asmenų su sunkia negalia.

Įgyvendinant plano priemonę **„Pradėti teikti dienos socialinės globos paslaugas institucijoje senyvo amžiaus asmenims bei asmenims su fizine negalia, išplėsti paslaugas asmenims su psichine negalia“** asmenims, turintiems psichikos ir elgesio sutrikimų, 2016 m. dienos socialinės globos paslaugos teikiamos savivaldybės įstaigoje ir organizacijose, iš kurių perkamos šios paslaugos. 2016 m. ši paslauga teikta 134 asmenims, 2015 m. – 89 asmenims.

2016 m. Klaipėdos miesto savivaldybės administracija pabaigė įgyvendinti projektus „Suaugusių asmenų su psichine negalia dienos socialinės globos centras (Kretingos g. 44)“ ir „Senyvo amžiaus asmenų dienos socialinės globos centras (Kretingos g. 44)“ finansuojamus iš ES lėšų. 2016 m. vasarą po pabaigtų rekonstrukcijos darbų Klaipėdos miesto socialinių paslaugų centre „Danė“ pradėtos teikti dienos socialinės globos paslaugos institucijoje senyvo amžiaus asmenims (40 vietų) ir darbingo amžiaus asmenims turintiems psichinę negalią (40 vietų).

Įgyvendinant plano priemonę **„Plėtoti dienos socialinės globos paslaugas institucijoje vaikams su sunkia negalia“** 2016 m. tęsiamas dienos socialinės globos paslaugų pirkimas 45 vaikams su negalia ir su sunkia negalia iš Klaipėdos specialiosios mokyklos-daugiafunkcio centro „Svetliačiok“ ir 10 vaikų iš VšĮ Dienos centro „Kelias kartu“.

Įgyvendinant plano priemonę **„Plėtoti ilgalaikės socialinės globos paslaugas asmenims su negalia ir senyvo amžiaus asmenims“** 2016 m. su 25 socialinės globos įstaigomis sudarytossutartys dėl ilgalaikės ar trumpalaikės socialinės globos finansavimo, paslauga suteikta 362 asmenims, 2015 m.su 19 socialinės globos įstaigų sudarytossutartys dėl ilgalaikės ar trumpalaikės socialinės globos finansavimo, paslauga suteikta 317 asmenų.

2016 m. Lietuvos sutrikusio intelekto žmonių globos bendrija „Klaipėdos viltis“ užbaigė projekto „Ilgalaikės socialinės globos paslaugų infrastruktūros plėtra Klaipėdos mieste“ įgyvendinimą, buvo rekonstruotos patalpos Debreceno g. 48 (bendras plotas – 948,45 kv. m), pritaikant jas ilgalaikės socialinės globos paslaugų teikimui asmenims, turintiems proto negalią. 2016 m. balandžio mėnesį įstaigoje pradėtos teikti trumpalaikės/ilgalaikės socialinės globos paslaugos 30 asmenų su sunkia protine negalia.

Įgyvendinant plano priemonę **„Inicijuoti grupinio gyvenimo namų ir savarankiško gyvenimo namų įsteigimą“** Lietuvos Respublikos socialinės apsaugos ir darbo ministro 2015 m. gegužės 5 d. įsakymu Nr. A1-271 Klaipėdos vaikų globos namai „Rytas“ įtraukti į atrinktų pertvarkai stacionarių socialinės globos įstaigų sąrašą. 2016 m. paskirta Klaipėdos regiono pertvarkos procesų ekspertė, kuri su pertvarkai atrinktomis organizacijomis organizavo diskusijas, konsultavo dėl pertvarkos. Įgyvendinant vieną iš pertvarkos priemonių 2016 m. Turto skyrius vykdo 1 būsto bendruomeniniams vaikų globos namams steigti pirkimą, kuriuose gyvens 8 vaikai, likę be tėvų globos, šiuo metu gyvenantys Klaipėdos vaikų globos namuose „Rytas“. Pasikeitus Socialinės globos normoms, Socialinių paslaugų katalogui vaikams, likusiems be tėvų globos, paslaugos nebegali būti teikiamos grupiniuose gyvenimo namuose, jos turi būti teikiamos bendruomeniniuose vaikų globos namuose.

Klaipėdos vaikų globos namus „Rytas“planuojama pertvarkyti mažinant likusių be tėvų globos vaikų skaičių globos namuose ir steigiant naujas socialines paslaugas, didinančias asmenų galimybes savarankiškai gyventi (savarankiško gyvenimo namus suaugusiems asmenims su negalia, likusiems be tėvų globos vaikams nuo 16 m. iki 21 m. ir sulaukusiems pilnametystės po institucinės vaiko globos nuo 18 iki 21 m..

Siekiant padidinti socialinės rizikos asmenų savarankiškumą 2016 m. buvo planuojama steigti Savarankiško gyvenimo namus socialinės rizikos asmenims prie Klaipėdos miesto nakvynės namų, tačiau šiuo metu tokio tipo įstaigai steigti nerasta žemės sklypo.

**III SKYRIUS**

**UŽDAVINIAI IR PRIEMONIŲ PLANAS**

**9. Prioritetinės socialinių paslaugų plėtros kryptys:**

- 2017 m. įvertinus socialinių paslaugų poreikį papildomai viešųjų pirkimų įstatymo nustatyta tvarka pirkti dienos socialinės globos asmens namuosepaslaugassuaugusiems, senyvo amžiaus asmenims ir vaikams su sunkia negalia;

- 2017 m. įvertinus socialinių paslaugų poreikį papildomai viešųjų pirkimų įstatymo nustatyta tvarka pirkti pagalbos į namus paslaugassuaugusiems, senyvo amžiaus asmenims ir vaikams su negalia;

- plėtoti trumpalaikės socialinės globos, kaip atokvėpio paslaugos, vaikams, suaugusiems asmenims ir senyvo amžiaus asmenims su sunkia negalia paslaugų teikimą;

- stiprinti pagalbos globėjams (rūpintojams) ir įvaikintojams teikimą, įgyvendinant 2016 m. viešųjų pirkimų įstatymo nustatyta tvarka nupirktą viešųjų ryšių kampaniją, skatinančią globoti ar įsivaikinti vaikus, likusius be tėvų globos;

- skatinant vaikų, likusių be tėvų globos, globą šeimoje, plėsti psichoterapinės pagalbos prieinamumą globėjų (rūpintojų), įtėvių šeimoms, nuo 2017 m. užpildant psichologo/psichoterapeuto etatą, įsteigtą Klaipėdos miesto šeimos ir vaiko gerovės centre bei įvesti profesionalių globėjų etatus.

- 2017 m. pradėti teikti prevencines socialines paslaugas šeimoms, neįtrauktoms į socialinės rizikos šeimų apskaitą, tačiau patiriančioms rizikas;

- teikti psichosocialines paslaugas šeimoms, auginančioms vaikus su negalia;

- įvertinus socialinių paslaugų poreikį plėsti ilgalaikės ir trumpalaikės socialinės globos paslaugų teikimą senyvo amžiaus ir suaugusiems asmenims su negalia institucijoje, atlikti projektavimo darbus dėl pastato Vaivos g. 23 Melnragė rekonstrukcijos, pritaikant juos globos namų reikalavimams;

 - 2016 m. Klaipėdos miesto savivaldybės administracija teikia Lietuvos Respublikos Socialinės apsaugos ir darbo ministerijai projektinį pasiūlymą dėl 2014-2020 m. Europos sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonės Nr. 08.4.1-ESFA-V-416 „Kompleksinės paslaugos šeimai“ įgyvendinimo ir finansavimo. 2016 m. Socialinės paramos skyrius rengia šio projekto partnerių atrankos tvarkos aprašą, kurio pagrindu bus atrinkti projekto partneriai. Klaipėdos miesto savivaldybei numatyta skirti 974 627 Eur, iš jų 75 procentai turi atitekti nevyriausybinėms organizacijoms, kaip projekto partneriams. Šiame projekte numatyta teikti paslaugas šeimoms – pozityvios tėvystės mokymai, psichosocialinė pagalba, šeimos įgūdžių ugdymo ir sociokultūrines paslaugos, mediacija, vaikų priežiūra, bendruomeninių šeimos namų paslaugos. Projektas bus įgyvendinamas 2017 m.-2019 m.;

 - 2017 m. pabaigoje planuojama teikti projektinį pasiūlymą Klaipėdos regiono projektų sąrašui sudaryti pagal priemonę Nr. 10.1.3-ESFA-R-920 priemonė „Paslaugų ir asmenų aptarnavimo kokybės gerinimas savivaldybėse“. Planuojama, kad įgyvendinant projektą Socialinės paramos skyriuje ir 8 savivaldybės biudžetinėse įstaigose, teikiančiose socialines paslaugas pagerės paslaugų ir aptarnavimo kokybė;

 - Lietuvos Respublikos socialinės apsaugos ir darbo ministro 2015 m. gegužės 5 d. įsakymu Nr. A1-271 Klaipėdos vaikų globos namai „Rytas“ įtraukti į atrinktų pertvarkai stacionarių socialinės globos įstaigų sąrašą. 2016 m. paskirta Klaipėdos regiono pertvarkos procesų ekspertė, kuri su pertvarkai atrinktomis organizacijomis organizavo diskusijas, konsultavo dėl pertvarkos. Įgyvendinant vieną iš pertvarkos priemonių 2016 m. Turto skyrius vykdo 1 būsto bendruomeniniams vaikų globos namams steigti pirkimą, kuriuose gyvens 8 vaikai, likę be tėvų globos, šiuo metu gyvenantys Klaipėdos vaikų globos namuose „Rytas“. 2017 m. planuojamas dar 2 tokių būstų įsigijimas. Kaip priemonė planuojama steigti savarankiško gyvenimo namus suaugusiems asmenims su negalia, likusiems be tėvų globos vaikams nuo 16 m. iki 21 m. bei sulaukusiems pilnametystės po institucinės vaiko globos nuo 18 m. iki 21 m.;

 **-** Klaipėdos miesto nakvynės namų pastato Šilutės pl. 8 pusrūsio sienų hidroizoliacijos, drenažinės sistemos bei pastato Viršutinė g. 21 ventiliacija yra probleminės, patalpos nepritaikytos asmeniui su negalia. Sprendžiant minėtas problemas bei siekiant užtikrinti higienos normas atitinkančias patalpas ir saugią aplinką paslaugų gavėjams 2016 m. - 2017 m. atliekami projektavimo darbai dėl šių patalpų remonto darbų, kurie bus atliekami vėliau įgyvendinant projektus, finansuojamus iš ES ir savivaldybės biudžeto lėšų:

 1) dėl laikino apnakvindinimo namų asmenims, kurie yra benamiai, piktnaudžiauja alkoholiu, psichotropinėmis medžiagomis, esant krizinei situacijai socialinės rizikos asmenims, steigimo;

 2) pastato, esančio Viršutinė g. 21, modernizavimas, pritaikant įstaigą neįgaliųjų poreikiams bei fasado, stogo naujinimo ir kiti susiję darbai;

 3) laikino apgyvendinimo namų infrastruktūros modernizavimo Šilutės pl. 8.;

 4) laikino apnakvindinimo paslaugų iškėlimas iš Šilutės pl. 8 (rūsio) į Dubysos g. 39A.

Savarankiško gyvenimo namų socialinės rizikos asmenims steigimas atidedamas, nes šiuo metu nerandama žemės sklypo, kuriame būtų galima statyti tokio tipo įstaigą;

 - Vykdant socialinių paslaugų plėtrą Klaipėdos miesto šeimos ir vaiko gerovės centrui perduotos papildomos patalpos adresu Debreceno g. 48, kuriose 2016 m. vyksta remonto darbai, susiję su patalpų pritaikymu socialinėms paslaugoms teikti. 2017 m. pradžioje įstaigoje bus užpildytas 2016 m. planuotas etatas dėl socialinių įgūdžių ugdymo ir palaikymo paslaugų teikimo šeimoms, įrašytoms į krizę išgyvenančių šeimų apskaitą, bei psichologo etatas, kuriuo būtų sustiprintas psichoterapinės pagalbos prieinamumas globėjų (rūpintojų), įtėvių šeimoms.

 Vadovaujantis Lietuvos Respublikos Socialinės apsaugos ir darbo ministerijos nustatytomis rekomendacijomis socialiniai darbuotojai socialines paslaugas turi teikti ne daugiau kaip 17 šeimų, kadangi Klaipėdos miesto šeimos ir vaiko gerovės centro darbuotojai teikia paslaugas daugiau, kaip 17 šeimų ministerijai buvo išsiųsta paraiška dėl etatų didinimo. Papildomai reikalinga 2017 m. 17 etatų darbui su socialinės rizikos šeimomis, finansuojamų iš valstybės biudžeto lėšų;

- 2016 m. Klaipėdos miesto globos namuose, gerinant socialinių paslaugų teikimo kokybę atliekami projektavimo darbai dėl 2 liftų įstaigoje įrengimo, 2017 m. bus atliekami liftų įrengimo darbai.

**10. Priemonių planas:**

|  |
| --- |
| 1 tikslas, įrašytas Socialinių paslaugų plano I skyriuje**Gerinti socialinių paslaugų kokybę, didinti jų įvairovę ir prieinamumą miesto gyventojams** |
| Uždaviniai | Priemonės | Lėšos Eur,finansavimo šaltiniai (pagal planuojamus maksimaliusasignavimus 2017 m.) | Atsakingi vykdytojai | Laukiamas rezultatas |
| 1. Didinti bendrųjų socialinių paslaugų įvairovę ir aprėptį | Plėtoti specialiojo transporto paslaugų teikimą socialinių paslaugų gavėjams | Savivaldybės biudžeto lėšos | BĮ Klaipėdos miesto socialinės paramos centras | Klaipėdos miesto neįgaliems, senyvo amžiaus, socialinės rizikos asmenims bus suteiktos specialiojo transporto paslaugos |
| Išplėsti sociokultūrines paslaugas senyvo amžiaus asmenims, asmenims su negalia ir socialinės rizikos asmenims | Savivaldybės biudžeto lėšos | BĮ Klaipėdos miesto socialinės paramos centras; BĮ Klaipėdos miesto nakvynės namai; BĮ Klaipėdos šeimos ir vaiko gerovės centras; BĮ Neįgaliųjų centras „Klaipėdos lakštutė“;NVO | Klaipėdos miesto senyvo amžiaus, neįgaliems bei socialinės rizikos asmenims bus suteiktos sociokultūrinės paslaugos |
| Stiprinti nevyriausybinių organizacijų veiklą, teikiant pagalbą asmenims su negalia, taip pat asmenims, patiriantiems socialinę atskirtį | Savivaldybės ir valstybės biudžeto lėšos | Socialinės paramos skyrius, NVO, neįgaliųjų organizacijos | Nevyriausybinės organizacijos teiks Klaipėdos miesto gyventojams bendrąsias ir specialiąsias socialines paslaugas;neįgaliųjų organizacijos teiks neįgaliesiems socialinės reabilitacijos paslaugas |
| Ne savivaldybės įsteigtų įstaigų, teikiančių ilgalaikės socialinės globos paslaugas senyvo amžiaus ir neįgaliems asmenims bei dienos socialinę globą neįgaliems asmenims institucijoje, projektų, skirtų socialinių paslaugų infrastruktūrai gerinti, dalinis finansavimas | Savivaldybės biudžeto lėšos | Socialinės paramos skyrius,NVO | Gerinama socialinių paslaugų įstaigų infrastruktūra |
| Užtikrinti socialiai remtinų asmenų (šeimų) galimybę gauti nemokamą maitinimą | Savivaldybės biudžeto lėšos | Socialinės paramos skyrius,NVO | Bus nemokamai maitinami skurdžiai gyvenantys asmenys |
| 2. Didinti socialinės priežiūros paslaugų aprėptį ir prieinamumą | Pradėti teikti laikino nakvynės suteikimo paslaugas asmenims, kurie yra benamiai, piktnaudžiauja alkoholiu, narkotinėmis, psichotropinėmis medžiagomis, esant krizinei situacijai (išblaivinimas) | Savivaldybės biudžeto lėšos | Socialinės paramos skyrius,NVO | Asmenims, kurie yra benamiai, piktnaudžiauja alkoholiu, narkotinėmis, psichotropinėmis medžiagomis, esant krizinei situacijai, bus teikiamos laikino apnakvindinimo paslaugos (išblaivinimas).Organizuoti 5 pirkimai, pasiūlymų dėl paslaugos teikimo negauta. Planuojama laikino apnakvindinimo namus steigti iš SB lėšų.  |
| Išplėsti pagalbos į namus paslaugas senyvo amžiaus asmenims ir asmenims su negalia | Savivaldybės biudžeto lėšos | Socialinės paramos skyrius, BĮ Neįgaliųjų centras „Klaipėdos lakštutė“, BĮ Klaipėdos socialinės paramos centras,NVO | Teikti socialinės priežiūros paslaugas asmens namuose senyvo amžiaus asmenims, suaugusiems asmenims su negalia ir jų šeimoms |
| Pradėti teikti pagalbos į namus paslaugas vaikams su negalia ir jų šeimoms | Savivaldybės biudžeto lėšos | NVO | Teikti socialinės priežiūros paslaugas asmens namuose vaikams su negalia ir jų šeimoms. |
| Inicijuoti savarankiško gyvenimo namų steigimą | Savivaldybės biudžeto lėšos ir ES lėšos | Socialinės paramos skyrius,BĮ Klaipėdos vaikų globos namai „Rytas“,BĮ Klaipėdos miesto nakvynės namai | Įgyvendinant Klaipėdos vaikų globos namus „Rytas“ pertvarką planuojama steigti savarankiško gyvenimo namus suaugusiems asmenims su negalia, likusiems be tėvų globos vaikams nuo 16 m. iki 21 m. ir sulaukusiems pilnametystės po institucinės vaiko globos nuo 18 iki 21 m. (apie 10 vietų);Prie Nakvynės namų būtų įsteigti savarankiško gyvenimo namai socialinės rizikos asmenims. |
| Teikti socialinių įgūdžių ugdymo ir palaikymo paslaugas vaikams su negalia ir jų šeimoms, suaugusiems su negalia, senyvo amžiaus asmenims | Valstybės ir savivaldybės biudžeto lėšos | Socialinės paramos skyrius,NVO | Organizuojami nevyriausybinių organizacijų, dirbančių su neįgaliaisiais, konkursai socialinės reabilitacijos projektams iš dalies finansuoti. Vykdant šiuos projektus neįgaliems gyventojams teikiamos socialinių įgūdžių ugdymo ir palaikymo paslaugos |
| 3. Didinti socialinės globos paslaugų aprėptį ir prieinamumą | Plėtoti dienos socialinės globos paslaugas asmens namuose asmenims su sunkia negalia | Valstybės biudžeto lėšos | Socialinės paramos skyrius, BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“;VšĮ „Ori senatvė“,UAB „Salumeda“ | Suaugusiems ir senyvo amžiaus asmenims su sunkia negalia bus teikiamos dienos socialinės globos paslaugos jų namuose. |
| Pradėti teikti dienos socialinės globos paslaugas institucijoje senyvo amžiaus asmenims bei asmenims su fizine negalia, išplėsti paslaugas asmenims su psichine negalia | Savivaldybės ir valstybės biudžeto lėšos | Socialinės paramos skyrius,BĮ Klaipėdos socialinių paslaugų centras „Danė“,BĮ Neįgaliųjų centras „Klaipėdos lakštutė“ | Senyvo amžiaus asmenims ir asmenims su psichine ir protine negalia teikiamos dienos socialinės globos paslaugos institucijoje 120 asmenų. |
| Plėtoti dienos socialinės globos paslaugas institucijoje vaikams su sunkia negalia | Valstybės biudžeto lėšos | Socialinės paramos skyrius, NVO | Viešųjų pirkimo įstatymo nustatyta tvarka perkamos paslaugos 35 vaikams su sunkia negalia |
| Pradėti teikti trumpalaikės ir ilgalaikės socialinės globos paslaugas vaikams su negalia institucijoje ir (arba) namuose | Valstybės biudžeto lėšos | Socialinės paramos skyrius, BĮ Klaipėdos sutrikusio vystymosi kūdikių namai | Teikiamos vaikams su negalia atokvėpio paslaugos (globėjų, tėvų atostogų, komandiruočių, ligos metu ar kt.), vietų skaičius – 8 |
| Plėtoti ilgalaikės socialinės globos paslaugas asmenims su negalia ir senyvo amžiaus asmenims | Savivaldybės ir valstybės biudžeto lėšos | Socialinės paramos skyrius, socialinės globos įstaigos | Atsižvelgiant į finansines galimybes, kompensuoti senų, neįgalių asmenų socialinės globos paslaugas, steigti socialinės globos namus. Klaipėdos miesto savivaldybės administracijos direktoriaus 2016 m. įsakymu sudaryta darbo grupė dėl globos namų steigimo, pateikė direktoriui pasiūlymą dėl senelių globos namų steigimo. |
|  | Pereinant nuo institucinės vaiko globos prie bendruomeninių paslaugų:-steigti bendruomeninius vaikų globos namus;- įvesti profesionalių vaikų globėjų pareigybes | Savivaldybės biudžeto lėšos | Socialinės paramos skyrius;BĮ Klaipėdos vaikų globos namai „Rytas“;BĮ Klaipėdos miesto šeimos ir vaiko gerovės centras | Nupirkti bustai dėl bendruomenių vaikų globos namų steigimo, kuriuose gyventų ne daugiau kaip 8 vaikai, likę be tėvų globos.Profesionalių globėjų etatų steigimas. |

**11. Valstybės įstaigose ir kitų savivaldybių pavaldumo įstaigose socialinių paslaugų poreikis 2017 m.**

|  |  |  |  |
| --- | --- | --- | --- |
| Eil. Nr. | Socialinių paslaugų rūšys pagal žmonių socialines grupes | Socialinės globos įstaiga | Mastas(vietų sk.) |
| 1. | Ilgalaikė socialinė globa | Socialinės globos namai suaugusiems asmenims su negalia | 5 |
| Senų žmonių socialinės globos namai | 8 |

**IV SKYRIUS**

**FINANSAVIMO PLANAS**

**12. Socialinių paslaugų finansavimo šaltiniai:**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų finansavimo šaltiniai | Pagal faktines išlaidas | Pagal patvirtintas planines išlaidas | Pagal projektą (maksimalūs asignavimai) |
| 2015 m. | 2016 m.perkelta iš maksimalių asiganavimų | 2017 m. |
| 1. | Savivaldybės biudžeto išlaidos socialinėms paslaugoms, tūkst. Eur | 3458,1 | 3940,9 |  |
| 1.1. | palyginus su bendru savivaldybės biudžetu, proc. | 2,6 | 2,7 |  |
| 2. | Lietuvos Respublikos valstybės biudžeto specialiosios tikslinės dotacijos, tūkst. Eur | 1928,1 | 2673,9 |  |
|  | iš jų: |  |  |  |
| 2.1. | socialinės rizikos šeimų socialinei priežiūrai organizuoti | 171,5 | 177,6 |  |
| 2.2. | asmenų su sunkia negalia socialinei globai organizuoti | 1561,1 | 2299,7 |  |
| 2.3. | projekto „Integralios socialinės globos paslaugų teikimas Klaipėdos mieste“ | 195,5 | 196,6 |  |
| 3. | ES struktūrinių fondų lėšos, tūkst. Eur | 139,0 | 200,9 |  |
| 4. | Asmenų mokėjimai už socialines paslaugas, tūkst. Eur | 473,1 | 580,7 |  |
| 5. | Valstybės biudžeto lėšos, skirtos nevyriausybinėms organizacijoms | 216,6 | 208,2 |  |
| 6. | Kitos lėšos, tūkst. Eur | 0 | 0 | 0 |
| **Iš viso, tūkst. Eur** | **8145,6** | **10281,2** |  |

Bendras savivaldybės biudžetas: 2014 m. faktiškai – 125229,3 tūkst. Eur; 2015 m. patvirtintas planas – 132126,8 tūkst. Eur, 2016 m. projektas (maksimalūs asignavimai) – 145283,0 tūkst. Eur.

**Bus tikslinama**

**13. Socialinių paslaugų finansavimo iš savivaldybės biudžeto būdai (be dotacijų):**

|  |  |  |
| --- | --- | --- |
| Eil. Nr. | Finansavimo būdai | Lėšos (tūkst. Eur) |
| 2014 m. (kasinės išlaidos) | 2015 m. (patvirtintos planinės išlaidos) | 2016 m. (projektas – maksimalūs asignavimai) |
| 1. | Socialinių paslaugų pirkimas | 271,5 | 352,7 | 382,4 |
| 2. | Tiesioginis socialinių paslaugų įstaigų finansavimas | 2564,9 | 3051,9 | 3476,9 |
|  | iš jo: |  |  |  |
| 2.1. | savivaldybės pavaldumo įstaigoms (be SP) | 2310,8 | 2773,9 | 3161,0 |
| 2.2. |  valstybės socialinių paslaugų ir nevyriausybinių organizacijų įstaigoms pagal lėšų kompensavimo sutartis  | 254,1 | 278,0 | 315,9 |
| 3. | Savivaldybės biudžeto lėšos, skirtos nevyriausybinėms organizacijoms | 43,2 | 53,5 | 81,6 |
| **Iš viso** | **2879,6** | **3458,1** | **3940,9** |

**Bus tikslinama**

**14. Lėšos, reikalingos žmogiškųjų išteklių plėtrai.**

BĮ Klaipėdos šeimos ir vaiko gerovės centras 2016 m. pab. - 2017 m. pradžioje planuoja pradėti teikti prevencines socialines paslaugas šeimoms, neįtrauktoms į socialinės rizikos šeimų apskaitą, tačiau patiriančioms rizikas bei plėsti psichoterapinę pagalbą globėjų (rūpintojų), įtėvių šeimoms. Šioms paslaugoms teikti skirti 3 papildomi etatai, kurių išlaikymui iš savivaldybės biudžeto lėšų 2017 m. planuojama skirti 24,7 tūkst. Eur.

**15. Savivaldybės finansinių galimybių palyginimas su numatytų priemonių finansavimu.**

Klaipėdos miesto savivaldybės strateginiame veiklos plane numatytų priemonių įgyvendinimui skiriamos pakankamos lėšos, tačiau problemos kyla dėl sprendimų priėmimo procedūrų dėl ko skirtos lėšos ne visada pilnai ir laiku įsisavinamos.

**Savivaldybės organizuojamų socialinių paslaugų įvertinimas.**

Lietuvos Respublikos socialinės apsaugos ir darbo ministro 2014 m. sausio 20 d. įsakymu Nr. A1-23 patvirtinti Socialinių paslaugų išvystymo normatyvai. Vertinant pagal normatyvuose nustatytus socialinių paslaugų poreikius, Klaipėdos miesto gyventojams tenka:

|  |  |  |  |
| --- | --- | --- | --- |
| Socialinių paslaugų rūšys | Pagal normatyvą | 2016 m. esama situacija Klaipėdos miesto savivaldybėje (154 275 gyventojų) | Skirtumas(„+“ trūksta iki normatyvo, „-“ viršija normatyvą) |
| 10000 gyventojų tenka | Normatyvinis vietų sk. Klaipėdos miesto gyventojams | 10000 gyventojų tenka | Vietų skaičius |
| *1. Dienos socialinė globa institucijoje:* |
| 1.1. suaugusiems asmenims su negalia  | 7 | 108 | 8,8 | 136 | -1,8 |
| 1.2. vaikams su negalia  | 2 | 31 | 3,6 | 55 | -1,6 |
| 1.3. senyvo amžiaus asmenims  | 2,5 | 39 | 2,6 | 40 | -0,1 |
| *2. Dienos socialinė globa asmens namuose:*\* |
| 2.1. suaugusiems asmenims su negalia  | 3 | 46 | 1,6 | 25 | 1,4 |
| 2.2. vaikams su negalia  | 0,5 | 8 | 0 | 0 | 0,5 |
| 2.3. senyvo amžiaus asmenims  | 5 | 77 | 11 | 171 | -6 |
| *3. Trumpalaikė socialinė globa institucijoje:*  |
| 3.1. suaugusiems asmenims su negalia | 1 | 15 | 0,06 | 1 | 0,9 |
| 3.2. vaikams su negalia | 2 | 31 | 0,5 | 8 | 1,5 |
| 3.3. likusiems be tėvų globos vaikams socialinės globos namuose  | 6 | 93 | 1,4 | 21 | 4,6 |
| 3.4. likusiems be tėvų globos vaikams šeimynose | 2 | 31 | 0 | 0 | 2 |
| 3.4. senyvo amžiaus asmenims | 0,6 | 9 | 2,1 | 32 | -1,5 |
| 3.5. socialinės rizikos suaugusiems asmenims (psichologinės bei socialinės reabilitacijos įstaigose)  | 1 | 15 | 0 | 0 | 1 |
| *4. Ilgalaikė socialinė globa institucijoje:*  |
| 4.1. suaugusiems asmenims su negalia | 7 | 108 | 7,2 |  111 | -0,2 |
| 4.2. vaikams su negalia | 0,5 | 8 | 0 | 0 | 0,5 |
| 4.3. likusiems be tėvų globos vaikams, kuriems nustatyta nuolatinė globa  | 6 | 93 | 6,4 | 98 | -0,4 |
| 4.4. senyvo amžiaus asmenims  | 18 | 278 | 16,6 |  256 | 1,4 |
| *5. Socialinė priežiūra asmens (šeimos) namuose:*\* |
| 5.1. pagalba į namus |  |  |  |  |  |
| 5.1.1. suaugusiems asmenims su negalia | 10 | 154 | 2,4 | 37 | 7,6 |
| 5.1.2. vaikams su negalia | 0,5 | 8 | 0 | 0 | 0,5 |
| 5.1.3. senyvo amžiaus asmenims | 40 | 617 | 15,9 | 245 | 24,1 |
| 5.1.4. socialinės rizikos šeimų socialinių įgūdžių ugdymas ir palaikymas jų namuose | 40 | 617 | 22 | 340 | 18 |
| *6. Apgyvendinimas savarankiško gyvenimo namuose:* |
| 6.1. suaugusiems asmenims su negalia | 3,5 | 54 | 0 | 0 | 3,5 |
| 6.2. senyvo amžiaus asmenims | 2 | 31 | 0 | 0 | 2 |
| 6.3. socialinės rizikos suaugusiems asmenims  | 0,4 | 6 | 0 | 0 | 0,4 |
| 6.4. vaikams, likusiems be tėvų globos | 1 | 15 | 0 | 0 | 1 |
| 7. Apgyvendinimas laikino gyvenimo įstaigose: |
| 7.1. socialinės rizikos suaugusiems asmenims nakvynės namuose | 4,5 | 69 | 7,9 | 122 | -3,4 |
| 7.2. socialinės rizikos suaugusiems asmenims krizių centruose  | 3 | 46 | 1 | 16 | 2 |
| *8. Socialinė priežiūra socialinės priežiūros centruose (dienos centre, paramos šeimai centre ir kt.):*\* |
| 8.1. socialinės rizikos vaikams ir vaikams iš socialinės rizikos šeimų | 24 | 370 | 4,7 | 75 | 19,3 |
| 8.2. suaugusiems asmenims su negalia | 30 | 463 | 0 | 0 | 30 |
| 8.3. socialinės rizikos suaugusiems asmenims | 6 | 93 | 11,1 | 171 | -5,1 |
| 8.4. vaikams su negalia | 9 | 139 | 0 | 0 | 9 |
| 8.5. senyvo amžiaus asmenims | 20 | 309 | 1,36 | 21 | 18,6 |
| *9. Bendrosios socialinės paslaugos*\* |
| 9.1. transporto organizavimas | 50 | 771 | 2,9 | 45 | 47,1 |
| 9.2. sociokultūrinės paslaugos  | 50 | 781 | 4,6 | 71 | 45,4 |
| 9.3. kitos bendrosios socialinės paslaugos | Pagal gyventojų poreikį |  |  | Pagal gyventojų poreikį |  |

\* Vidutinis gavėjų skaičius per mėnesį

**V SKYRIUS**

**PLĖTROS VIZIJA IR PROGNOZĖ**

**16. Socialinių paslaugų plėtros vizija.**

Įvertinus Klaipėdos miesto gyventojams teikiamas socialines paslaugas pagal Lietuvos Respublikos socialinės apsaugos ir darbo ministro 2014 m. sausio 20 d. įsakymu Nr. A1-23 patvirtintus Socialinių paslaugų išvystymo normatyvus bei socialinių paslaugų gavėjų poreikius, per ateinančius 3 metus reikėtų ir toliau didinti socialinės priežiūros paslaugų aprėptį ir institucinį prieinamumą, plėtoti socialinės globos paslaugas, didinti bendrųjų socialinių paslaugų įvairovę ir aprėptį.

**17. Prognozuojamos socialinės paslaugos.**

Per ateinančius 3 metus Klaipėdos miesto savivaldybėje prognozuojamos (plečiamos) šios socialinės paslaugos:

1. bendrosios socialinės paslaugos:

1.1. telkti nevyriausybines organizacijas darbui teikiant pagalbą žmonėms, patiriantiems socialinę atskirtį dėl neįgalumo;

2. specialiosios paslaugos:

2.1. socialinės priežiūros paslaugos:

2.1.1. laikino apnakvindinimo paslaugų teikimas asmenims, kurie yra benamiai, piktnaudžiauja alkoholiu, narkotinėmis medžiagomis, yra krizinėje situacijoje, kai nesuteikus paslaugų kyla pavojus asmens gyvybei;

2.1.2. pagalbos į namus plėtra, perkant jas viešųjų pirkimų įstatymo nustatyta tvarka;

2.1.3. inicijuoti savarankiško gyvenimo namų steigimą;

2.1.4. psichoterapinės pagalbos prieinamumo globėjų (rūpintojų), įtėvių šeimoms organizavimas;

2.1.7. prevencinių paslaugų teikimas šeimoms, kurios nėra įtrauktos į socialinės rizikos šeimų apskaitą, tačiau patiria rizikas ar krizes;

2.1.8. psichosocialinė pagalba šeimoms, auginančioms vaiką su negalia ir patiriančioms krizes;

2.2. socialinės globos paslaugos:

2.2.1. plėtoti dienos socialinės globos paslaugas asmens namuose;

2.2.5. grupinių gyvenimo namų steigimas;

2.2.6. plėtoti trumpalaikės socialinės globos (atokvėpio) paslaugų teikimą;

2.2.7. steigti bendruomeninius vaikų globos namus vaikams, likusiems be tėvų globos vaikams;

3. įvesti profesionalių globėjų etatus.

**18. Savivaldybės biudžeto augimo perspektyva ir numatomas pokytis.**

Socialinėms paslaugoms skiriamų lėšų dalis kiekvienais metais turėtų didėti.

**19. Išteklių prognozė ateinantiems 3 metams.**

Socialinėms paslaugoms teikti Klaipėdos miesto gyventojams reikalingų lėšų poreikis per ateinančius 3 metus turėtų didėti. Lėšos ir toliau turėtų būti skirstomos atsižvelgiant į kasmet bei ilgalaikiuose planuose patvirtinamus prioritetus.

**20. Siūlomos plėsti valstybės ir kitų savivaldybių teikiamos socialinės paslaugos, jų rūšys ir prognozuojamas mastas:**

|  |  |
| --- | --- |
| Socialinių paslaugų rūšys (nurodomos pagal žmonių socialines grupes) | Mastas (vietų skaičius) |
| Ilgalaikė socialinė globa suaugusiems asmenims su psichine negalia  | 5 |
| Ilgalaikė socialinė globa senyvo amžiaus asmenims su psichine negalia | 4 |
| Ilgalaikė socialinė globa suaugusiems asmenims su fizine negalia | 0 |
| Ilgalaikė socialinė globa senyvo amžiaus asmenims su fizine negalia | 4 |

**VI SKYRIUS**

**SOCIALINIŲ PASLAUGŲ PLANO ĮGYVENDINIMO PRIEŽIŪRA**

**21. Socialinių paslaugų plano įgyvendinimo priežiūros vykdytojai.**

Socialinių paslaugų plano įgyvendinimo priežiūrą vykdo biudžetinių socialines paslaugas teikiančių įstaigų vadovai, perkamų socialinių paslaugų teikėjai ir Socialinės paramos skyrius pagal kuruojamą sritį.

**22**. **Socialinių paslaugų plano įgyvendinimo priežiūros etapai ir įvertinimo rezultatai.**

Pasibaigus biudžetiniams metams įstaigos Socialinės paramos skyriui pateikia priemonių įvykdymo ataskaitas. Socialinės paramos skyrius išanalizuoja įstaigų pateiktas programų vykdymo ataskaitas ir rengia bendrą Socialinės paramos skyriaus socialinių paslaugų vykdymo ataskaitą. Ataskaita analizuojama ir svarstoma bendra savivaldybėje nustatyta vykdomų programų stebėsenos tvarka.

**23. Pasiektų rezultatų, tikslų ir uždavinių analizė, numatytų vykdyti priemonių efektyvumas.**

Pasiekti rezultatai, tikslai ir uždaviniai vertinami pagal Socialinių paslaugų efektyvumo vertinimo kriterijus, patvirtintus Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104:

- savivaldybės biudžeto išlaidos per metus socialinėms paslaugoms, tenkančios vienam savivaldybės gyventojui, – Eur; (tikslinama)

- valstybės skirtų dotacijų santykis su savivaldybės biudžeto lėšomis, skiriamomis socialinėms paslaugoms, – proc.; (tikslinama)

- socialinių paslaugų (įskaitant bendrąsias socialines paslaugas) gavėjų skaičiaus santykis su bendru savivaldybės gyventojų skaičiumi – 4,42 proc.;

- socialinės globos ir socialinės priežiūros gavėjų skaičiaus santykis su bendru savivaldybės gyventojų skaičiumi – 1,85 proc.;

- regioninių socialinių paslaugų gavėjų skaičiaus santykis su kitų socialinių paslaugų (išskyrus bendrąsias socialines paslaugas) gavėjais – 11,44 proc.;

- socialinių darbuotojų ir socialinių darbuotojų padėjėjų skaičius savivaldybėje, tenkantis 10 tūkst. savivaldybės gyventojų, – 26 vnt.;

- socialinių paslaugų poreikio patenkinimo procentas (asmenų (šeimų), kuriems patenkintas socialinių paslaugų poreikis, santykis su asmenų (šeimų) skaičiumi, kuriems įvertintas socialinių paslaugų poreikis) – 97,79 proc.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Lentelė užpildoma pagal Socialinių paslaugų kataloge numatytus socialinių paslaugų įstaigų tipus. [↑](#footnote-ref-1)
2. Savivaldybės, nevyriausybinių organizacijų, privačios ir kt. [↑](#footnote-ref-2)
3. Maksimalus lankytojų skaičius per dieną. [↑](#footnote-ref-3)
4. Lentelė užpildoma pagal Socialinių paslaugų kataloge žmonių socialinėms grupėms numatytas socialinių paslaugų rūšis. [↑](#footnote-ref-4)